title: Id-Deċiżjoni tal-Kummissjoni tal- 25 ta' Frar 2005 li temenda d-deċiżjoni 94/140/KE li toħloq kumitat konsultattiv għall-koordinament f'dak li għandu x'jaqsam mal-ġlieda kontra l-frodi

text:
               18.10.2005

               MT

               Il-Ġurnal Uffiċjali ta’ l-Unjoni Ewropea

               178

         ID-DEĊIŻJONI TAL-KUMMISSJONI
   tal-25 ta' Frar 2005
   li temenda d-deċiżjoni 94/140/KE li toħloq kumitat konsultattiv għall-koordinament f'dak li għandu x'jaqsam mal-ġlieda kontra l-frodi
   (2005/223/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Billi:

               (1)

               Bid-deċiżjoni 94/140/KE tat-23 ta' Frar 1994 (1), il-Kummissjoni waqqfet fi ħdanha kumitat konsultattiv biex jikkoordina l-ġlieda kontra l-frodi, aktar 'il quddiem imsejjaħ “il-kumitat”, li għandu l-inkarigu li jagħti l-pariri meħtieġa dwar il-prevenzjoni u l-prosekuzzjoni tal-frodi u irregolaritajiet oħra, kif ukoll biex jara li jkun hemm kooperazzjoni bejn l-Istati Membri infushom, u bejn l-Istati Membri u l-Kummissjoni fil-ġlieda kontra l-frodi.

               (2)

               Mindu nħoloq il-kumitat, id-dispożizzjonijiet tal-Komunità għall-ħarsien ta' l-interessi finanzjarji tagħha issaħħew u żviluppaw b'mod sostanzjali, speċjalment permezz ta' miżuri leġiżlattivi ġodda, kif ukoll b'tibdil fl-organizzazzjoni tal-Kummissjoni.

               (3)

               Regoli ġenerali biex ikunu definiti l-irregolaritajiet, kif ukoll dwar il-miżuri u l-pieni amministrattivi fil-qasam tal-ħarsien ta' l-interessi finanzjarji tal-Komunità, iddaħħlu bir-Regolament tal-Kunsill (KE/Euratom) 2988/95 tat-18 ta' Diċembru, 1995 (2), u regoli speċifiċi dwar spezzjonijiet amministrattivi li jsiru fuq il-post mill-Kummissjoni, li jgħoddu f'kull qasam ta' l-attività tal-Kommunità, ġew adottat bir-Regolament tal-Kunsill (Euratom, KE) Nru 2185/96 (3) tal-11 ta' Novembru, 1996.

               (4)

               L-artiklu 280, imdaħħal fit-trattat tal-KE bis-saħħa tat-Trattat ta' Amsterdam, ta qafas istituzzjonali ġdid lill-ġlieda kontra l-frodi. It-test il-ġdid jaħseb b'mod partikolari biex jinqasmu s-setgħat bejn il-Komunità u l-Istati Membri u biex ikun hemm kooperazzjoni regolari u mill-qrib bejn l-awtoritajiet kompetenti fl-Istati Membri u l-Kummissjoni, għall-ħarsien ta' l-interessi finanzjarji tal-Komunità.

               (5)

               Id-deċiżjoni 1999/352/KE/KEFA/Euratom tal-Kummissjoni tal-25 ta' April, 1999 (4) waqqfet l-Uffiċċju Ewropew Kontra l-Frodi (OLAF), inkarigat biex jagħmel investigazzjonijiet amministrattivi kontra l-frodi, inklużi l-attivitajiet kollha marbuta mal-ħarsien ta' l-interessi finanzjarji tal-Komunità kontra attivitajiet irregolari li kontrihom jistgħu jittieħdu passi kriminali u amministrattivi.

               (6)

               Ir-regolamenti (KE) 1073/1999 tal-Parlament Ewropew u tal-Kunsill, u (Euratom) 1074/1999 tal-Kunsill (5) stabbilew il-qafas legali tal-ħidma ta' l-OLAF, li ngħata r-responsabbiltà, b'mod partikolari, li jara li jkun hemm kooperazzjoni bejn l-awtoritajiet kompetenti fl-Istati Membri u l-Kummissjoni għal ħidma koordinata biex l-interessi finanzjarji tal-Komunità jitħarsu kontra l-frodi.

               (7)

               F'dak li għandu x'jaqsam mal-ħarsien ta' l-Ewro kontra l-falsifikazzjoni, il-Kummissjoni ngħatat responsabbiltà speċifika għall-ħarsien ġenerali tal-munita waħdanija permezz ta' konsultazzjonijiet fi ħdan kumitat konsultattiv skond ir-Regolament (KE) 1338/2001 tal-Kunsill (6), fil-kuntest ta' kooperazzjoni regolari u mill-qrib bejn l-awtoritajiet nazzjonali u l-Kummissjoni innifisha. Id-Deċiżjoni tal-Kunsill 2001/923/KE (7) tat lill-Kummissjoni r-responsabbiltà li tmexxi u timplimenta programm fi ħdan il-Komunità għall-iskambju, l-assistenza u t-taħriġ biex l-Ewro jitħares mill-falsifikazzjoni (il-programm “Pericles”), f'kooperazzjoni ma' l-Istati Membri.

               (8)

               Quddiem dawn l-orjentamenti ġodda fid-dispożizzjonijiet tal-Komunità, kif ukoll il-kompetenza orizzontali tal-kumitat, il-poteri konsultattivi tal-kumitat għandhom jiġu adattati, bħalma għandu jsir tibdil fil-mod kif l-Istati Membri jkunu rappreżentati fuqu. Ir-rappreżentanti ta' dawn għandu jkollhom il-possibbiltà li jkunu mgħejjuna mill-awtoritajiet nazzjonali kompetenti. Biex ikun hemm aktar flessibiltà għandu jkun hemm ukoll provvediment biex ikunu jistgħu jitwaqqfu kumitati ta' ħidma fid-diversi setturi.

               (9)

               Id-Deċiżjoni 94/140/KE tat-23 ta' Frar 1994 għandha tkun emendata f'dan is-sens.

         ADOTTAT DIN ID-DEĊIŻJONI:
   Artikolu 1
   Id-Deċiżjoni 94/140/KE ġiet emendata kif ġej:

               1.

               L-Artikolu 2(1) jinbidel b'dan li ġej:
               “1.   Il-Kummissjoni tista' tieħu pariri mingħand il-kumitat fuq kull tema li għandha x'taqsam mal-prevenzjoni u l-prosekuzzjoni tal-frodi u l-attivitajiet l-oħra kollha li jaffettwaw ħażin l-interessi finanzjarji tal-Komunità, u dwar kull tema li għandha x'taqsam mal-kooperazzjoni bejn l-Istati Membri, jew bejn l-Istati Membri u l-Kummissjoni, biex jitħarsu l-interessi finanzjarji tal-Komunità, u dan sabiex il-kooperazzjoni regolari u mill-qrib bejn l-awtoritajiet kompetenti fil-ħidma kontra l-frodi tiġi organizzata b'mod aktar effettiv.
               Il-Kummissjoni tista' tikkonsulta lill-kumitat dwar kull tema li għandha x'taqsam mal-ħarsien ta' l-interessi finanzjarji tal-Komunità, u l-ħarsien kontra l-falsifikazzjoni tal-karti u l-muniti Ewro.
               Il-Kummissjoni tista' wkoll tikkonsulta l-kumitat dwar kull tema li għandha x'taqsam mal-ħarsien skond il-liġi ta' l-interessi finanzjarji tal-Komunità, speċjalment fejn jidħol il-qasam tal-pulizija u l-aspett ġudizzjarju ta' l-iżvilupp u kooperazzjoni tal-ħidma kontra l-frodi.”

               2.

               L-Artikolu 3 huwa emendat kif ġej:

                           a)

                           L-Artikolu 3(1) jinbidel b'dan li ġej:
                           “1.   Il-kumitat ikun magħmul minn żewġ rappreżentanti minn kull Stat Membru; dawn jista' ikollhom l-assistenza ta' żewġ rappreżentanti mill-awtoritajiet nazzjonali kompetenti.”

                           b)

                           L-Artikolu 3(3) jinbidel b'dan li ġej:
                           “3.   Bi qbil mal-Kummissjoni, il-kumitat jista' jwaqqaf gruppi ta' ħidma biex iħaffef ix-xogħol tiegħu f'setturi partikolari fi ħdan il-kompetenzi tiegħu.
                           Il-Kummissjoni għandha tipprovdi s-servizzi ta' segretarjat lill-kumitat.”

               3.

               Fl-Artikolu 6, ir-referenza għall-Artikolu 214 tat-Trattat għandha tinbidel billi ssir referenza għall-Artikolu 287 tat-Trattat.

         Article 2
   Din id-Deċiżjoni tidħol fis-seħħ fil- tal- pubblikazzjoni tagħha fil-Ġurnal Uffiċjali ta' l-Unjoni Ewropeo.

      Magħmula fi Brussell, fil-25 ta' Frar 2005.

            Għall-Kummissjoni

         Siim KALLAS

            Il-President tal-Kummissjoni

      (1)  ĠU L 61 ta' l-4.3.1994, p. 27.

      (2)  ĠU L 312 tat-23.12.1995, p. 1.

      (3)  ĠU L 292 tal-15.11.1996, p. 2.

      (4)  ĠU L 136 tal-31.5.1999, p. 20.

      (5)  ĠU L 136 tal-31.5.1999, p. 1 u warajha.

      (6)  ĠU L 181 ta' l-4.7.2001, p. 6.

      (7)  ĠU L 339 tal-21.12.2001, p. 50.


title: 2011/407/UE: Deċiżjoni tal-Kunsill tas- 6 ta’ Ġunju 2011 dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness VI (Sigurtà Soċjali) u l-Protokoll 37 mal-Ftehim taż-ŻEE

text:
                  12.7.2011

                  MT

                  Il-Ġurnal Uffiċjali tal-Unjoni Ewropea

                  L 182/12

            DEĊIŻJONI TAL-KUNSILL
      tas-6 ta’ Ġunju 2011
      dwar il-pożizzjoni li għandha tittieħed mill-Unjoni Ewropea fil-Kumitat Konġunt taż-ŻEE dwar emenda għall-Anness VI (Sigurtà Soċjali) u l-Protokoll 37 mal-Ftehim taż-ŻEE
      (2011/407/UE)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 48, flimkien mal-Artikolu 218(9) tiegħu,
      Wara li kkunsidra r-Regolament tal-Kunsill (KE) Nru 2894/94 tat-28 ta’ Novembru 1994 dwar arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b’mod partikolari l-Artikolu 1(3) tiegħu,
      Wara li kkunsidra l-proposta mill-Kummissjoni Ewropea,
      Billi:

                  (1)

                  L-Anness VI għall-Ftehim dwar iż-Żona Ekonomika Ewropea (“il-Ftehim ŻEE”) fih dispożizzjonijiet speċifiċi u arranġamenti dwar is-sigurtà soċjali u l-Protokoll 37 fih lista ta’ Kumitati li fihom jipparteċipaw l-Istati taż-ŻEE.

                  (2)

                  Huwa xieraq li jkun inkluż ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (2), ir-Regolament (KE) Nru 988/2009 tal-Parlament Ewropew u tal-Kunsill tas-16 ta’ Settembru 2009 li jemenda r-Regolament (KE) Nru 883/2004 dwar il-koordinazzjoni tas-sistemi tas-sigurtà soċjali, u li jiddetermina l-kontenut tal-Annessi tiegħu (3) u r-Regolament (KE) Nru 987/2009/KE tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-kordinazzjoni tas-sistemi tas-sigurtà soċjali (4) fil-Ftehim dwar iż-ŻEE. Barra minn hekk, il-Protokoll 37 għandu jkun emendat biex fil-lista tiegħu ta’ kumitati jinkludi l-Kumissjoni Amministrattiva għall-kordinazzjoni tas-sistemi tas-sigurtà soċjali, stabbiliti bir-Regolament (KE) Nru 883/2004.

                  (3)

                  Għalhekk, meħtieġ li jkunu emendati l-Anness VI u l-Protokoll 37 għall-Ftehim ŻEE għandhom jiġu emendati kif meħtieġ,

            ADOTTA DIN ID-DEĊIŻJONI:
      Artikolu uniku
      Il-pożizzjoni li għandha tittieħed mill-Unjoni fil-Kumitat Konġunt taż-ŻEE dwar l-emenda mistennija għall-Anness VI (Sigurtà Soċjali) u l-Protokoll 37 mal-Ftehim taż-ŻEE għandha tkun ibbażata fuq l-abbozz ta’ Deċiżjoni tal-Kumitat Konġunt taż-ŻEE mehmuża ma’ din id-Deċiżjoni.

         Magħmula fi Brussell, is-6 ta’ Ġunju 2011.

               Għall-Kunsill

               Il-President

            RÉTHELYI M.

         (1)  ĠU L 305, 30.11.1994, p. 6.

         (2)  ĠU L 166, 30.4.2004, p. 1.

         (3)  ĠU L 284, 30.10.2009, p. 43.

         (4)  ĠU L 284, 30.10.2009, p. 1.

         ABBOZZ
         DEĊIŻJONI Nru …/2011 TAL-KUMITAT KONĠUNT TAŻ-ŻEE
         ta’ …
         li temenda l-Anness VI (Sigurtà Soċjali) u l-Protokoll 37 għall-Ftehim taż-ŻEE
         IL-KUMITAT KONĠUNT taż-ŻEE,
         Wara li kkunsidra l-Ftehim dwar iż-Żona Ekonomika Ewropea, kif emendat bil-Protokoll li jaġġusta l-Ftehim dwar iż-Żona Ekonomika Ewropea, u b’mod partikolari l-Artikoli 98 u 101 tiegħu,
         Billi:

                     (1)

                     L-Anness VI tal-Ftehim dwar iż-Żona Ekonomika Ewropea, kif emendat bil-Protokoll li jaġġusta l-Ftehim dwar iż-Żona Ekonomika Ewropea (“il-Ftehim”) kien emendat b’Deċiżjoni Nru …/… tal-Kumitat Konġunt taż-ŻEE…. (1).

                     (2)

                     Il-Protokoll 37 tal-Ftehim kien emendat bid-Deċiżjoni Nru …/… tal-Kumitat Konġunt taż-ŻEE …. (2).

                     (3)

                     Ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni tas-sistemi tas-sigurtà soċjali (3), għandu jiddaħħal fil-Ftehim.

                     (4)

                     Regolament (KE) Nru 988/2009 tal-Parlament Ewropew u tal-Kunsill tas- 16 ta’ Settembru 2009 li jemenda r-Regolament (KE) Nru 883/2004 dwar il-kordinazzjoni tas-sistemi tas-sigurtà soċjali, u li jiddetermina l-kontenut tal-Annessi tiegħu (4) għandu jiddaħħal fil-Ftehim.

                     (5)

                     Ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-kordinazzjoni tas-sistemi tas-sigurtà soċjali (5) għandu jiddaħħal fil-Ftehim.

                     (6)

                     Id-Deċiżjoni Nru A1 tat-12 ta’ Ġunju 2009 dwar l-istabbiliment ta’ proċedura ta’ djalogu u konċiljazzjoni dwar il-validità ta’ dokumenti, id-determinazzjoni tal-leġiżlazzjoni applikabbli u l-provvista ta’ benefiċċji skont ir-Regolament tal-Kunsill (KE) Nru 883/2004 tal-Parlament Ewropew u tal-Kunsill (6) għandha tiddaħħal fil-Ftehim.

                     (7)

                     Id-Deċiżjoni Nru A2 tat-12 ta’ Ġunju 2009 dwar l-interpretazzjoni tal-Artikolu 12 tar-Regolament (KE) Nru 883/2004 dwar il-leġiżlazzjoni applikabbli għal ħaddiema stazzjonati u ħaddiema li jaħdmu għal rashom li qed jaħdmu temporanjament barra l-Istat kompetenti (7) għandha tiddaħħal fil-Ftehim.

                     (8)

                     Id-Deċiżjoni Nru E1 tat-12 ta’ Ġunju 2009 dwar l-arranġamenti prattiċi għall-perjodu tranżitorju tal-iskambju ta’ dejta permezz ta’ mezzi elettroniċi msemmija fl-Artikolu 4 tar-Regolament (KE) Nru 987/2009 tal-Parlament Ewropew u tal-Kunsill (8) għandha tiddaħħal fil-Ftehim.

                     (9)

                     Id-Deċiżjoni Nru F1 tat-12 ta’ Ġunju 2009 dwar l-interpretazzjoni tal-Artikolu 68 tar-Regolament (KE) Nru 883/2004 tal-Parlament Ewropew u tal-Kunsill dwar ir-regoli ta’ prijorità f’każ ta’ koinċidenza tal-benefiċċji tal-familja (9) għandha tiddaħħal fil-Ftehim.

                     (10)

                     Id-Deċiżjoni Nru H1 tat-12 ta’ Ġunju 2009 dwar il-qafas għat-tranżizzjoni mir-Regolamenti tal-Kunsill (KEE) Nru 1408/71 u (KEE) Nru 574/72 għar-Regolamenti (KE) Nru 883/2004 u (KE) Nru 987/2009 tal-Parlament Ewropew u tal-Kunsill u l-applikazzjoni ta’ Deċiżjonijiet u Rakkomandazzjonijiet tal-Kummissjoni Amministrattiva għall-kordinazzjoni tas-sistemi tas-sigurtà soċjali (10) għandhom jiddaħħlu fil-Ftehim.

                     (11)

                     Id-Deċiżjoni Nru H2 tat-12 ta’ Ġunju 2009 dwar il-metodi ta’ ħidma u l-kompożizzjoni tal-Kummissjoni Teknika għall-ipproċessar tad-dejta tal-Kummissjoni Amministrattiva għall-Kordinazzjoni tas-sistemi tas-sigurtà soċjali (11) għandha tiddaħħal fil-Ftehim.

                     (12)

                     Id-Deċiżjoni Nru P1 tat-12 ta’ Ġunju 2009 dwar l-interpretazzjoni tal-Artikoli 50(4), 58 u 87(5) tar-Regolament (KE) Nru 883/2004 tal-Parlament Ewropew u tal-Kunsill għall-għoti tal-benefiċċji tal-invalidità, tal-età u tas-superstiti (12) għandha tiddaħħal fil-Ftehim

                     (13)

                     Id-Deċiżjoni Nru S1 tat-12 ta’ Ġunju 2009 dwar il-Karta tal-Assigurazzjoni tas-Saħħa tal-Unjoni Ewropea (13) għandha tiddaħħal fil-Ftehim.

                     (14)

                     Id-Deċiżjoni Nru S2 tat-12 ta’ Ġunju 2009 dwar l-ispeċifikazzjonijiet tal-Karta tal-Assigurazzjoni tas-Saħħa tal-Unjoni Ewropea (14) għandha tiddaħħal fil-Ftehim.

                     (15)

                     Id-Deċiżjoni Nru S3 tat-12 ta’ Ġunju 2009 li tiddefinixxi l-benefiċċji koperti mill-Artikoli 19(1) u 27(1) tar-Regolament (KE) Nru 883/2004 tal-Parlament Ewropew u tal-Kunsill u l-Artikolu 25(A)(3) tar-Regolament (KE) Nru 987/2009 tal-Parlament Ewropew u tal-Kunsill (15) għandha tiddaħħal fil-Ftehim.

                     (16)

                     Id-Deċiżjoni Nru U1 tat-12 ta’ Ġunju 2009 rigward l-Artikolu 54(3) tar-Regolament (KE) Nru 987/2009 tal-Parlament Ewropew u tal-Kunsill dwar iż-żidiet fil-benefiċċji tal-qgħad għal membri dipendenti tal-familja (16) għandha tiddaħħal fil-Ftehim.

                     (17)

                     Id-Deċiżjoni Nru U2 tat-12 ta’ Ġunju 2009 dwar l-ambitu tal-Artikolu 65(2) tar-Regolament (KE) Nru 883/2004 tal-Parlament Ewropew u tal-Kunsill dwar id-dritt għall-benefiċċji tal-qgħad ta’ persuni qiegħda għal kollox għajr ħaddiema transkonfinali li kienu residenti fit-territorju ta’ Stat Membru li mhuwiex l-Istat Membru kompetenti matul l-aħħar perjodu ta’ impjieg tagħhom jew ta’ xogħol għal rashom (17) għandha tiddaħħal fil-Ftehim.

                     (18)

                     Id-Deċiżjoni Nru U3 tat-12 ta’ Ġunju 2009 rigward l-ambitu tal-kunċett ta’ qgħad parzjali u li japplika għal persuni qiegħda msemmija fl-Artikolu 65(1) tar-Regolament (KE) Nru 883/2004 tal-Parlament Ewropew u tal-Kunsill (18) għandha tiddaħħal fil-Ftehim.

                     (19)

                     Ir-Rakkomandazzjoni Nru P1 tat-12 ta’ Ġunju 2009 li tikkonċerna s-sentenza Gottardo, li skontha l-vantaġġi li jgawdu ċ-ċittadini nnifishom ta’ Stat partikolari skont konvenzjoni bilaterali dwar is-sigurtà soċjali ma’ pajjiż mhux membru jridu jingħataw ukoll lill-ħaddiema li huma ċittadini ta’ Stati Membri oħra (19) għandha tiddaħħal fil-Ftehim.

                     (20)

                     Ir-Rakkomandazzjoni Nru U1 tat-12 ta’ Ġunju 2009 dwar il-leġiżlazzjoni applikabbli għall-persuni qiegħda involuti f’attività professjonali jew kummerċjali part-time fi Stat Membru ieħor li mhuwiex l-Istat ta’ residenza (20) għandha tiddaħħal fil-Ftehim.

                     (21)

                     Ir-Rakkomandazzjoni Nru U2 tat-12 ta’ Ġunju 2009 dwar l-applikazzjoni tal-Artikolu 64(1)(a) tar-Regolament (KE) Nru 883/2004 tal-Parlament Ewropew u tal-Kunsill għal persuni qiegħda li jakkumpanjaw is-sieħeb/sieħba tagħhom li qed jieħdu sehem f’attività professjonali jew kummerċjali fi Stat Membru ieħor għajr l-Istat kompetenti (21) għandha tiddaħħal fil-Ftehim.

                     (22)

                     Biex il-ftehim jiffunzjona sew, il-Protokoll 37 għalih għandu jkun emendat biex jinkludi l-Kummissjoni Amministrattiva għall-kordinazzjoni tas-sistemi tas-sigurtà soċjali mwaqqfa bir-Regolament (KE) Nru 883/2004 u l-Anness VI għandu jkun emendat sabiex jispeċifika l-proċeduri għall-assoċjazzjoni ma’ dik il-Kummissjoni u l-korpi marbuta magħha.

                     (23)

                     Ir-Regolament (KE) Nru 883/2004 jħassar ir-Regolament tal-Kunsill (KEE) Nru 1408/71 (22), li hu inkorporat fil-Ftehim u li konsegwentement għandu jitħassar skont il-Ftehim.

                     (24)

                     Ir-Regolament (KE) Nru 987/2009 iħassar, b’effett mil-1 ta’ Mejju 2010, ir-Regolament tal-Kunsill (KEE) Nru 574/72 (23), li huwa inkorporat fil-Ftehim u li konsegwentement għandu jitħassar skont dan il-Ftehim.

                     (25)

                     L-atti kollha taħt l-intestaturi “Atti li l-Partijiet Kontraenti għandhom jagħtu kas tajjeb tagħhom” u “Atti li tagħhom il-partijiet kontraenti għandhom jieħdu nota” ma għadhomx jintużaw u konsegwentament għandhom jitħassru skont il-Ftehim,

               ADOTTA DIN ID-DEĊIŻJONI:
         Artikolu 1
         L-Anness VI mal-Ftehim għandu jiġi emendat kif speċifikat fl-Anness għal din id-Deċiżjoni.
         Artikolu 2
         It-test tal-punt 5 “Kummissjoni Amministrattiva dwar is-Sigurtà Soċjali tal-Ħaddiema Migranti” tal-Protokoll 37 li fih il-lista pprovdut għaliha fl-Artikolu 101 mal-Ftehim għandu jkun mibdul b’dan li ġej:

            “Kummissjoni Amministrattiva għall-kordinazzjoni tas-sistemi tas-sigurtà soċjali (ir-Regolament (KE) Nru 883/2004 tal-Parlament Ewropew u tal-Kunsill.”.

         Artikolu 3
         It-testi tar-Regolamenti (KE) Nru 883/2004, (KE) Nru 987/2009 u (KE) Nru 988/2009 tad-Deċiżjonijiet Nri A1, A2, E1, F1, H1, H2, P1, S1, S2, S3, U1, U2 u U3, u tar-Rakkomandazzjonijiet Nru P1, U1 u U2 fil-lingwa Islandiża u f’dik Norveġiża, li għandhom ikunu ppubblikati fis-Suppliment taż-ŻEE ta’ Il-Ġurnal Uffiċjali tal-Unjoni Ewropea, għandhom ikunu awtentiċi.
         Artikolu 4
         Din id-Deċiżjoni għandha tidħol fis-seħħ fil-jum ta’ wara l-aħħar notifika lill-Kumitat Konġunt taż-ŻEE taħt l-Artikolu 103(1) tal-Ftehim (*).
         Artikolu 5
         Din id-Deċiżjoni għandha tiġi ppubblikata fis-Sezzjoni taż-ŻEE, u fis-Suppliment taż-ŻEE, ta’ Il-Ġurnal Uffiċjali tal-Unjoni Ewropea.

            Magħmul fi Brussell, … .

                  Għall-Kumitat Konġunt taż-ŻEE

                  Il-President

                  Is-Segretarji

                  Għall-Kumitat Konġunt taż-ŻEE

            (1)  ĠU L …

            (2)  ĠU L …

            (3)  ĠU L 166, 30.4.2004, p. 1.

            (4)  ĠU L 284, 30.10.2009, p. 43.

            (5)  ĠU L 284, 30.10.2009, p. 1

            (6)  ĠU C 106, 24.4.2010, p. 1.

            (7)  ĠU C 106, 24.4.2010, p. 5.

            (8)  ĠU C 106, 24.4.2010, p. 9.

            (9)  ĠU C 106, 24.4.2010, p. 11.

            (10)  ĠU C 106, 24.4.2010, p. 13.

            (11)  ĠU C 106, 24.4.2010, p. 17.

            (12)  ĠU C 106, 24.4.2010, p. 21.

            (13)  ĠU C 106, 24.4.2010, p. 23.

            (14)  ĠU C 106, 24.4.2010, p. 26.

            (15)  ĠU C 106, 24.4.2010, p. 40.

            (16)  ĠU C 106, 24.4.2010, p. 42.

            (17)  ĠU C 106, 24.4.2010, p. 43.

            (18)  ĠU C 106, 24.4.2010, p. 45.

            (19)  ĠU C 106, 24.4.2010, p. 47.

            (20)  ĠU C 106, 24.4.2010, p. 49.

            (21)  ĠU C 106, 24.4.2010, p. 51.

            (22)  ĠU L 149, 5.7.1971, p. 2.

            (23)  ĠU L 74, 27.3.1972, p. 1.

            (*)  [Mhuma indikati l-ebda rekwiżiti kostituzzjonali][Huma indikati rekwiżiti kostituzzjonali.]

            ANNESS

               MAD-DEĊIŻJONI TAL-KUMITAT KONĠUNT TAŻ-ŻEE Nru …

            It-test tal-Aness VI tal-Ftehim għandu jinbidel b’dan li ġej:

               “INTRODUZZJONI
               Meta l-atti msemmijin f’dan l-Anness ikun fihom referenzi għall-proċeduri li huma speċifiċi għall-ordni legali tal-Komunità, bħal

                           —

                           preamboli;

                           —

                           id-destinatarji tal-atti Komunitarji;

                           —

                           referenzi għat-territorji jew lingwi tal-KE;

                           —

                           referenzi għad-drittijiet u l-obbligi tal-Istati Membri tal-KE, l-entitajiet pubbliċi tagħhom, impriżi jew individwi relatati ma’ xulxin; kif ukoll

                           —

                           referenzi għal proċeduri ta’ notifika u ta’ informazzjoni;

                     Il-Protokoll 1 dwar l-adattamenti orizzontali għandu jgħodd, sakemm ma jkunx provdut mod ieħor f’dan l-Anness.
               ADATTAMENTI SETTORJALI

                           I.

                           Għall-għanijiet ta’ dan l-Anness u minkejja d-dispożizzjonijiet tal-Protokol 1, il-kliem “Stat(i) Membru(i)” fl-atti msemmija għandhom jinftiehmu li jinkludu, flimkien mat-tifsira tagħhom fl-atti tal-KE relevanti, lill-Islanda, il-Liechtenstein u n-Norveġja.

                           II.

                           Fl-applikazzjoni tad-dispożizzjonijiet tal-atti msemmija f’dan l-Anness, għall-għanijiet tal-Ftehim preżenti, id-drittijiet u l-obbligi mogħtija lill-Kummissjoni Amministrattiva tal-Komunitajiet Ewropej dwar is-sigurtà soċjali li tifforma parti mill-Kummissjoni tal-KE u d-drittijiet u d-dmirijiet mogħtija lill-Bord tal-Awditjar u l-Kummissjoni Teknika, li t-tnejn li huma jifformaw parti mill-Kummissjoni Amministrattiva msemmija, għall-ipproċessar tad-dejta, għandhom jittieħdu, skont id-disposizzjoniet tal-Parti VII tal-Ftehim, mill-Kumitat Konġunt taż-ŻEE.

                     I.   KORDINAZZJONI ĠENERALI TAS-SIGURTÀ SOĊJALI

               ATTI MSEMMIJA

                           1.

                              32004 R 0883: Ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-kordinazzjoni tas-sistemi tas-sigurtà soċjali (ĠU L 166, 30.4.2004, p. 1), kif emendat bi:

                                       —

                                          32009 R 0988: Ir-Regolament (KE) Nru 988/2009 tal-Parlament Ewropew u tal-Kunsill tas-16 ta’ Settembru 2009 (ĠU L 284, 30.10.2009, p. 43).

                                 Id-dispożizzjonijiet tar-Regolament (KE) Nru 883/2004 għandhom, għall-finijiet ta’ dan il-Ftehim, jinqraw kif ġej:

                                       (a)

                                       Is-subparagrafu li ġej għandu jiġi miżjud mal-Artikolu 87(10):
                                       ‘Fir-rigward tal-Liechtenstein, id-dispożizzjonijiet tat-tieni sentenzi tal-Artikolu 65(2) u (3) għandhom japplikaw mill-inqas mill-1 ta’ Mejju 2012.’;

                                       (b)

                                       Dan li ġej għandu jiġi miżjud mal-Anness I(I):
                                       ‘L-ISLANDA
                                       Għoti bil-quddiem ta’ pagamenti ta’ manteniment skont l-Att dwar is-Sigurtà Soċjali Nru 100/2007.
                                       IL-LIECHTENSTEIN
                                       Għoti bil-quddiem ta’ pagamenti ta’ manteniment skont il-Liġi dwar l-għoti bil-quddiem ta’ pagamenti ta’ manteniment tal-21 ta’ Ġunju 1989 kif emendata.
                                       IN-NORVEĠJA.
                                       Għoti bil-quddiem ta’ manteniment tat-tfal skont l-Att dwar l-għoti bil-quddiem ta’ manteniment tat-tfal tas-17 ta’ Frar 1989 Nru 2.’;

                                       (c)

                                       Dan li ġej għandu jiġi miżjud mal-Anness I(II):
                                       ‘L-ISLANDA
                                       Għotjiet ta’ somma f’darba maħsuba biex ipattu għall-kosti ta’ adozzjoni internazzjonali skont l-Att dwar l-Għotjiet għall-Adozzjoni Nru 152/2006.
                                       IN-NORVEĠJA
                                       Għotjiet ta’ somma f’darba mogħtija mat-twelid tat-tarbija skont l-Att Nazzjonali dwar l-Assigurazzjoni.
                                       Għotjiet ta’ somma f’darba mogħtija mal-adozzjoni skont l-Att Nazzjonali dwar l-Assigurazzjoni.’;

                                       (d)

                                       Dan li ġej għandu jiżdied mal-Anness II:
                                       ‘L-ISLANDA – ID-DANIMARKA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       L-ISLANDA – Il-FINLANDJA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       L-ISLANDA – L-ISVEZJA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       L-ISLANDA – IN-NORVEĠJA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       IN-NORVEĠJA – ID-DANIMARKA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       IN-NORVEĠJA – IL-FINLANDJA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).
                                       IN-NORVEĠJA – L-ISVEZJA
                                       L-Artikolu 7 tal-Konvenzjoni Nordika dwar is-sigurtà soċjali tat-18 ta’ Awwissu 2003 (li jikkonċerna l-kopertura ta’ spejjeż tal-ivvjaġġar żejda f’każ ta’ mard waqt żjara f’pajjiż Nordiku ieħor li jżidu l-ispejjeż tal-vjaġġ lura lejn il-pajjiż ta’ residenza).’;

                                       (e)

                                       Dan li ġej għandu jiżdied mal-Anness III:
                                       ‘L-ISLANDA
                                       IN-NORVEĠJA’;

                                       (f)

                                       Dan li ġej għandu jiżdied mal-Anness IV:
                                       ‘L-ISLANDA
                                       IL-LIECHTENSTEIN’;

                                       (g)

                                       Dan li ġej għandu jiżdied mal-Anness VIII, Parti 1:
                                       ‘L-ISLANDA
                                       L-applikazzjonijiet kollha mill-iskema bażika tal-anzjanità u l-iskema tal-impjegati tal-Istat b’benefiċċju definit.
                                       IL-LIECHTENSTEIN
                                       L-applikazzjonijiet kollha għall-pensjonijiet għall-anzjanità, assigurazzjoni għas-superstiti u tal-invalidità mill-iskema tal-pensjoni statutorja kif ukoll għall-pensjonijiet għall-anzjanità, għas-superstiti u tal-invalidità mill-iskema okkupazzjonali sa fejn ir-regolamenti tal-fondi tal-pensjoni rispettivi ma jkunx fihom diżpożizzjonijiet li jikkonċernaw tnaqqis.
                                       IN-NORVEĠJA.
                                       L-applikazzjonijiet kollha għall-pensjoni tal-anzjanità, ħlief pensjonijiet imsemmija fl-Anness IX.’;

                                       (h)

                                       Dan li ġej għandu jiżdied mal-Anness VIII, Parti 2:
                                       ‘L-ISLANDA
                                       Skema ta’ pensjoni tax-xogħol għall-anzjanità.
                                       IL-LIECHTENSTEIN
                                       Pensjonijiet għall-anzjanità, għas-superstiti u għall-invalidità mill-iskema okkupazzjonali.’;

                                       (i)

                                       Dan li ġej għandu jiżdied mal-Anness IX(I):
                                       ‘L-ISLANDA
                                       Pensjoni għat-tfal skont l-Att dwar is-Sigurtà Soċjali Nru 100/2007 u pensjoni għat-tfal skont l-Att dwar Assigurazzjoni Għall-Pensjoni Mandatorja u dwar l-Attivitajiet tal-Fondi għall-Pensjoni Nru 129/1997.’;

                                       (j)

                                       Dan li ġej għandu jiġi miżjud mal-Anness IX(II):
                                       ‘L-ISLANDA
                                       Pensjoni tal-invalidità bħla pensjoni bażika, suppliment tal-pensjoni u suppliment tal-pensjoni relatata mal-età skont l-Att dwar is-Sigurtà Soċjali Nru 100/2007.
                                       Pensjoni għall-invalidità skont l-Att dwar Assigurazzjoni Għall-Pensjoni Mandatorja u dwar l-Attivitajiet tal-Fondi għall-Pensjoni Nru 129/1997
                                       IN-NORVEĠJA.
                                       Il-pensjoni Norveġiża għad-diżabilità, anke meta din tkun mibdula f’pensjoni għall-anzjanità hekk kif tintlaħaq l-età tal-pensjoni, u l-pensjonijiet kollha (pensjonijiet għas-superstiti u għall-anzjanità) bbażati fuq il-qligħ mill-pensjoni ta’ persuna mejta.’;

                                       (k)

                                       Dan li ġej għandu jiżdied mal-Anness X:
                                       ‘IL-LIECHTENSTEIN

                                                   (a)

                                                   Għajnuna għal persuni neqsin mid-dawl (Liġi dwar l-għoti ta’ għajnuna għal persuni neqsin mid-dawl tas-17 ta’ Diċembru 1970 kif emendata);

                                                   (b)

                                                   Għajnuna tal-maternità (Liġi dwar l-għoti ta’ għajnuna tal-maternità tal-25 ta’ Novembru 1981 kif emendata);

                                                   (c)

                                                   Benefiċċji supplimentari għall-assigurazzjoni għall-anzjanità, għas-superstiti u għall-invalidità (Liġi dwar benefiċċji supplimentari għall-assigurazzjoni għall-anzjanità, għas-superstiti u għall-invalidità tal-10 ta’ Diċembru 1965 kif emendata).

                                             IN-NORVEĠJA

                                                   (a)

                                                   Pensjoni supplimentari minima garantita lil persuni li jitwieldu diżabbli jew isiru diżabbli f’età żgħira skont l-Att tal-Assigurazzjoni Nazzjonali;

                                                   (b)

                                                   Benefiċċji speċjali skont l-Att tad-29 ta’ April 2005 Nru 21 dwar l-għajnuna supplimentari lil persuni għal perjodi qosra ta’ residenza fin-Norvegja.’;

                                       (l)

                                       Dan li ġej għandu jiżdied mal-Anness XI:
                                       ‘L-ISLANDA

                                                   1.

                                                               (a)

                                                               Minkejja d-dispożizzjonijiet tal-Artikolu 6, persuni li ma kinux impjegati bi qligħ f’wieħed jew aktar mill-Istati Membri jew l-Istati tal-EFTA huma intitolati għal pensjoni soċjali Islandiża fil-każ biss li kienu, jew kienu qabel, residenti permanenti fl-Islanda minn tal-anqas għal tliet snin, suġġetti għal-limiti tal-età preskritti mil-leġiżlazzjoni Islandiża.

                                                               (b)

                                                               Id-dispożizzjonijiet imsemmija hawn fuq ma japplikawx għad-dritt għal pensjoni soċjali Islandiża għall-membri tal-familja ta’ persuni li huma jew kienu impjegati bi qligħ fl-Islanda, jew għall-istudenti jew il-membri tal-familji tagħhom.

                                                   2.

                                                   Fejn wieħed jintemmlu l-impjieg jew l-impjieg għal rasu fl-Islanda u l-kontinġenza tinqala’ matul impjieg jew impjieg għal rasu fi Stat ieħor li għalih japplika dan ir-Regolament u fejn il-pensjoni ta’ diżabilità tas-sigurtà soċjali u l-iskemi ta’ pensjoni supplimentari (fondi ta’ pensjoni) fl-Islanda ma jibqgħux jinkludu l-perjodu ta’ bejn il-kontinġenza u l-età pensjonabbli (perjodi futuri), perjodi ta’ assigurazzjoni skont il-leġislazzjoni ta’ Stat ieħor li għaliha japplika dan ir-Regolament għandhom jittieħdu inkonsiderazzjoni għall-ħtieġa tal-perjodi futuri bħallikieku dawn kienu perjodi ta’ assigurazzjoni fl-Islanda.

                                             IL-LIECHTENSTEIN

                                                   1.

                                                   Assigurazzjoni obbligatorja skont l-iskema ta’ assigurazzjoni tal-Liechtenstein kontra l-mard għal benefiċċji in natura (“Krankenpflegeversicherung”) u eżenzjonijiet possibbli:

                                                               (a)

                                                               Id-dispożizzjonijiet legali tal-Liechtenstein li jirregolaw assigurazzjoni obbligatorja kontra l-mard għandhom japplikaw għall-persuni li ġejjin li mhumiex residenti fil- Liechtenstein:

                                                                           (i)

                                                                           persuni soġġetti għad-dispożizzjonijiet legali tal-Liechtenstein skont it-Titolu II tar-Regolament;

                                                                           (ii)

                                                                           persuni li għalihom il-Liechtenstein għandu jħallas l-ispejjeż tal-benefiċċji skont l-Artikoli 24, 25 u 26 tar-Regolament;

                                                                           (iii)

                                                                           persuni li jirċievu l-benefiċċji tal-Liechtenstein għall-qgħad;

                                                                           (iv)

                                                                           membri tal-familja ta’ persuni msemmija f’(i) u (iii) jew ta’ persuna impjegata jew li taħdem għal rasha li tirrisjedi fil-Liechtenstein li hija assigurata skont l-iskema ta’ assigurazzjoni tal-Liechtenstein kontra l-mard;

                                                                           (v)

                                                                           membri tal-familja ta’ persuni msemmija f’(ii) jew ta’ pensjonant residenti fil-Liechtenstein li hu assigurat skont l-iskema ta’ assigurazzjoni tal-Liechtenstein kontra l-mard.

                                                                     Minħabba li membri tal-familja huma meqjusin bħala dawk il-persuni li huma definiti bħala membri tal-familja skont il-leġiżlazzjoni tal-Istat ta’ residenza.

                                                               (b)

                                                               Persuni li saret referenza għalihom f’(a) jistgħu, fuq talba, jiġu eżentati minn assigurazzjoni obbligatorja għal benefiċċji in natura jekk u sakemm huma residenti fl-Awstrija u jistgħu jagħtu prova li huma eliġibbli għal kopertura minn assigurazzjoni kontra l-mard statutarja jew ekwivalenti fil-każ ta’ mard. L-eżenzjoni ma tistax tkun revokata ħlief fil-każ ta’ bidla tal-impjegatur.

                                                         Din it-talba

                                                               (i)

                                                               trid tiġi ppreżentata fi żmien tliet xhur mid-data li fiha jidħol fis-seħħ l-obbligu li tittieħed assigurazzjoni fil-Liechtenstein; fejn, f’każijiet ġustifikati, it-talba tiġi ppreżentata wara din id-data ta’ għeluq, l-eżenzjoni għandha tidħol fis-seħħ sa mill-bidu tal-obbligu tal-assigurazzjoni. Persuni li diġà qed ikunu assigurati fl-Awstrija meta jidħol fis-seħħ ir-Regolament fiż-ŻEE huma kkunsidrati eżenti mill-assigurazzjoni obbligatorja tal-Lichtenstein għal benefiċċji in natura;

                                                               (ii)

                                                               għandha tapplika għall-membri kollha tal-familja li jkollhom ir-residenza tagħhom fl-istess Stat.

                                                   2.

                                                   Persuni li qegħdin jaħdmu fil-Liechtenstein, iżda li ma għandhomx ir-residenza tagħhom hemmhekk u li għandhom kopertura tal-assigurazzjoni statutarja fl-Istat ta’ residenza tagħhom skont il-punt 1(b), kif ukoll il-membri tal-familja tagħhom, għandhom jibbenefikaw mid-dispożizzjonijiet tal-Artikolu 19 tar-Regolament matul is-soġġorn fil-Liechtenstein.

                                                   3.

                                                   Għall-għanijiet li jiġu applikati l-Artikoli 18, 19, 20 u 27 tar-Regolament fil-Liechtenstein, l-assiguratur kompetenti għandu jħallas l-ispejjeż kollha ffatturati.

                                                   4.

                                                   Meta persuna soġġetta għad-dispożizzjonijiet legali tal-Liechtenstein skont it-Titolu II tar-Regolament tkun, fl-applikazzjoni ta’ 1(b), soġġetta, għall-għanijiet ta’ assigurazzjoni kontra l-mard, għad-dispożizzjonijiet legali ta’ Stat ieħor kopert b’dan il-Ftehim, l-ispejjeż ta’ dawn il-benefiċċji in natura għal inċidenti mhux fuq il-post tax-xogħol għandhom jinqasmu b’mod ugwali bejn l-assiguratur tal-Liechtenstein kontra inċidenti fuq il-post tax-xogħol u inċidenti mhux fuq il-post tax-xogħol u mard industrijali u l-istituzzjoni tal-assigurazzjoni kontra l-mard kompetenti jekk jeżisti intitolament għall-benefiċċji in natura miż-żewġ korpi. L-assiguratur tal-Liechtenstein kontra inċidenti fuq il-post tax-xogħol u inċidenti mhux fuq il-post tax-xogħol u mard industrijali għandu jissodisfa l-ispejjeż kollha fil-każ ta’ inċidenti fuq il-post tax-xogħol, inċidenti lejn il-post tax-xogħol jew mard industrijali, saħansitra meta jkun hemm intitolament għall-benefiċċji minn korp tal-assigurazzjoni kontra l-mard fil-pajjiż ta’ residenza.

                                             IN-NORVEĠJA

                                                   1.

                                                   Id-dispożizzjonijiet tranżitorji tal-leġislazzjoni Norveġiża dwar tnaqqis tal-perjodu tal-assigurazzjoni li huma meħtieġa għall-pensjoni sħiħa supplimentari għall-persuni li twieldu qabel l-1937 għandhom ikunu applikabbli għal persuni li huma koperti bir-Regolament sakemm dawn kienu residenti fin-Norveġja, jew involuti f’attività li trendi bħala impjegati jew li jaħdmu għal rashom fin-Norveġja, għal dak l-ammont ta’ snin kif meħtieġ wara li jkun għalqu s-sittax-il sena u qabel l-1 ta’ Jannar 1967. Dan ir-rekwizit huwa ta’ sena għal kull sena li persuna tkun twieldet qabel l-1937.

                                                   2.

                                                   Persuna assigurata bl-Att Nazzjonali dwar l-Assigurazzjoni li tipprovdi għajnuna għal min hu avvanzat fl-età u għandu bżonn l-għajnuna u hu assigurat, għal min għandu xi diżabilità jew persuni li huma morda għandhom, skont il-kondizzjonijiet stabbiliti, jingħatawlhom punti għall-pensjoni għal dawn il-perjodi. Similarment, u mingħajr ħsara għall-Artikolu 44 tar-Regolament (KE) Nru 987/2009, persuna li tieħu ħsieb ta’ tfal żgħar għandhom jingħatawlha punti għall-pensjoni meta toqgħod fi Stat ieħor li japplika għalih dan ir-Regolament, sakemm il-persuna kkonċernata qiegħdha fuq il-liv tal-ġenituri skont il-liġi tax-xogħol Norveġiża.

                                                   3.

                                                               (a)

                                                               Minkejja d-dispożizzjonijiet tal-Artikolu 6, persuni li ma kinux impjegati bi qligħ f’wieħed jew aktar mill-Istati Membri tal-KE jew tal-EFTA huma intitolati għal pensjoni soċjali Norveġiża fil-każ biss li kienu, jew kienu qabel, residenti permanenti fin-Norveġja minn tal-anqas għal tliet snin, suġġetti għal-limiti tal-età preskritti mil-leġiżlazzjoni Norveġiża.

                                                               (b)

                                                               Id-dispożizzjonijiet imsemmija hawn fuq ma japplikawx għad-dritt għal pensjoni soċjali Norveġiża għall-membri tal-familja ta’ persuni li huma jew kienu impjegati bi qligħ fin-Norveġja, jew għall-istudenti jew il-membri tal-familji tagħhom.’.

                                 MODALITAJIET GĦALL-PARTEĊIPAZZJONI TAL-ISTATI TAL-EFTA FIL-KUMMISSJONI AMMINISTRATTIVA GĦALL-KORDINAZZJONI TAS-SISTEMI TAS-SIGURTÀ SOĊJALI U L-KUMMISSJONI TEKNIKA GĦALL-IPPROĊESSAR TAD-DEJTA U FIL-BORD TAL-AWDITJAR, IT-TNEJN LI HUMA KONNESSI MAL-KUMMISSJONI AMMINISTRATTIVA, SKONT L-ARTIKOLU 101 TAL-FTEHIM:
                           L-Islanda, il-Liechtenstein u n-Norveġja jistgħu jibagħtu rappreżentant kull wieħed, preżenti f’kapaċità konsultattiva (osservatur), għall-laqgħat tal-Kummissjoni Amministrattiva għall-kordinazzjoni tas-sistemi tas-sigurtà soċjali, li tifforma parti mill-Kummissjoni tal-Komunitajiet Ewropej, u għal-laqgħat tal-Kummissjoni Teknika għall-ipproċessar tad-dejta u tal-Bord tal-Awditjar, it-tnejn marbuta mal-Kummissjoni Amministrattiva.

                           2.

                              32009 R 0987: Ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-kordinazzjoni tal-iskemi ta’ sigurtà soċjali (ĠU L 284, 30.10.2009, p. 1).
                           Id-dispożizzjonijiet tar-Regolament (KE) Nru 987/2009 għandhom, għall-finijiet ta’ dan il-Ftehim, jiġu adattati kif ġej:

                                       (a)

                                       Dan li ġej għandu jiġi miżjud mal-Anness 1:
                                       ‘L-ISLANDA – ID-DANIMARKA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       L-ISLANDA - IL-LUSSEMBURGU
                                       Arranġament tat-30 ta’ Novembru 2001 dwar ir-rimbors ta’ spejjeż fil-qasam tas-sigurtà soċjali.
                                       L-ISLANDA – Il-FINLANDJA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       L-ISLANDA – L-ISVEZJA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       L-ISLANDA – IN-NORVEĠJA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       IN-NORVEĠJA – ID-DANIMARKA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       IN-NORVEĠJA – IL-LUSSEMBURGU
                                       L-Artikoli 2 sa 4 tal-Ftehim tad-19 ta’ Marzu 1998 dwar ir-rifużjoni tal-ispejjeż fil-qasam tas-sigurtà soċjali.
                                       IN-NORVEĠJA – IL-PAJJIŻI L-BAXXI
                                       Ftehim tat-23 ta’ Jannar 2007 dwar ir-rifużjoni tal-ispejjeż għal benefiċċji in natura previsti fir-Regolamenti (KEE) Nru 1408/71 u (KEE) Nru 574/72.
                                       IN-NORVEĠJA – IL-PORTUGALL
                                       L-arranġament tal-24 ta’ Novembru 2000 skont l-Artikoli 36(3) u 63(3) tar-Regolament (KEE) Nru 1408/71 u l-Artikolu 105(2) tar-Regolament (KEE) Nru 574/72 dwar ir-rinunzja reċiproka tar-rifużjoni ta’ spejjeż ta’ benefiċċji in natura għal mard, maternità, inċidenti fuq il-post tax-xogħol u mard marbut max-xogħol u tal-ispejjeż inkorsi għal kontrolli amministrattivi u eżamijiet mediċi previsti skont dawn ir-Regolamenti.
                                       IN-NORVEĠJA – IL-FINLANDJA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       IN-NORVEĠJA – L-ISVEZJA
                                       L-Artikolu 15 tal-Konvenzjoni Nordika dwar is-Sigurtà Soċjali tat-18 ta’ Awwissu 2003: Il-Ftehim dwar ir-rinunzja reċiproka għar-rifużjonijiet skont l-Artikoli 36, 63 u 70 tar-Regolament (KEE) Nru 1408/71 (spejjeż tal-benefiċċji in natura fir-rigward ta’ mard u maternità, inċidenti fuq il-post tax-xogħol u l-mard ikkawżat mix-xogħol, u benefiċċji tal-qgħad) u l-Artikolu 105 tar-Regolament (KEE) Nru 574/72 (spejjeż tal-kontrolli amministrattivi u l-eżamijiet mediċi).
                                       IN-NORVEĠJA – IR-RENJU UNIT
                                       L-Iskambju ta’ Ittri tal-20 ta’ Marzu 1997 u tat-3 ta’ April 1997 dwar l-Artikoli 36(3) u 63 (3) tar-Regolament (KEE) Nru 1408/71 (rimbors u r-rinunzja ta’ rimbors tal-ispejjeż ta’ benefiċċji in natura), u l-Artikolu 105 tar-Regolament (KE) Nru 574/72 (rinunzja tal-ispejjeż ta’ kontrolli amministrattivi u eżaminazzjonijiet mediċi).’;

                                       (b)

                                       Dan li ġej għandu jiġi miżjud mal-Anness 3:
                                       ‘IN-NORVEĠJA’;

                                       (c)

                                       Dan li ġej għandu jiġi miżjud mal-Anness 5:
                                       ‘IL-LIECHTENSTEIN
                                       IN-NORVEĠJA’.

                     ATTI LI L-PARTIJIET KONTRAENTI GĦANDHOM IQISU BIR-REQQA

                           3.1

                              32010 D 0424(01): Id-Deċiżjoni Nru A1 tat-12 ta’ Ġunju 2009 dwar l-istabbiliment ta’ proċedura ta’ djalogu u konċiljazzjoni dwar il-validità ta’ dokumenti, id-determinazzjoni tal-leġiżlazzjoni applikabbli u l-provvista ta’ benefiċċji skont ir-Regolament tal-Kunsill (KE) Nru 883/2004 tal-Parlament Ewropew u tal-Kunsill (ĠU C 106, 24.4.2010, p. 1).

                           3.2

                              32010 D 0424(02): Id-Deċiżjoni Nru A2 tat-12 ta’ Ġunju 2009 dwar l-interpretazzjoni tal-Artikolu 12 tar-Regolament (KE) Nru 883/2004 dwar il-leġiżlazzjoni applikabbli għal ħaddiema stazzjonati u ħaddiema li jaħdmu għal rashom li jaħdmu temporanjament barra l-Istat kompetenti (ĠU C 106, 24.4.2010, p. 5).

                           4.1

                              32010 D 0424(03): Id-Deċiżjoni Nru E1 tat-12 ta’ Ġunju 2009 dwar l-arranġamenti prattiċi għall-perjodu tranżitorju tal-iskambju ta’ dejta permezz ta’ mezzi elettroniċi msemmija fl-Artikolu 4 tar-Regolament (KE) Nru 987/2009 tal-Parlament Ewropew u tal-Kunsill (ĠU C 106, 24.4.2010, p. 9).

                           5.1

                              32010 D 0424(04): Id-Deċiżjoni Nru F1 tat-12 ta’ Ġunju 2009 dwar l-interpretazzjoni tal-Artikolu 68 tar-Regolament (KE) Nru 883/2004 tal-Parlament Ewropew u tal-Kunsill dwar ir-regoli ta’ prijorità f’każ ta’ koinċidenza mal-benefiċċji tal-familja (ĠU C 106, 24.4.2010, p. 11).

                           6.1

                              32010 D 0424(05): Id-Deċiżjoni Nru H1 tat-12 ta’ Ġunju 2009 dwar il-qafas għat-tranżizzjoni mir-Regolamenti tal-Kunsill (KEE) Nru 1408/71 u (KEE) Nru 574/72 għar-Regolamenti (KE) Nru 883/2004 u (KE) Nru 987/2009 tal-Parlament Ewropew u tal-Kunsill u l-applikazzjoni ta’ Deċiżjonijiet u Rakkomandazzjonijiet tal-Kummissjoni Amministrattiva għall-kordinazzjoni tas-sistemi tas-sigurtà soċjali (ĠU C 106, 24.4.2010, p. 13).

                           6.2

                              32010 D 0424(06): Id-Deċiżjoni Nru H2 tat-12 ta’ Ġunju 2009 dwar il-metodi ta’ ħidma u l-kompożizzjoni tal-Kummissjoni Teknika għall-Ipproċessar tad-dejta tal-Kummissjoni Amministrattiva għall-kordinazzjoni ta’ sistemi ta’ sigurtà soċjali (ĠU C 106, 24.4.2010, p. 17).

                           7.1

                              32010 D 0424(07): Id-Deċiżjoni Nru P1 tat-12 ta’ Ġunju 2009 dwar l-interpretazzjoni tal-Artikoli 50(4), 58 u 87(5) tar-Regolament (KE) Nru 883/2004 tal-Parlament Ewropew u tal-Kunsill għall-għoti tal-benefiċċji tal-Invalidità, tal-Età u tas-Superstiti (ĠU C 106, 24.4.2010, p. 21).

                           8.1

                              32010 D 0424(08): Id-Deċiżjoni Nru S1 tat-12 ta’ Ġunju 2009 dwar il-Karta tal-Assigurazzjoni tas-Saħħa tal-Unjoni Ewropea (ĠU C 106, 24.4.2010, p. 23).

                           8.2

                              32010 D 0424(09): Id-Deċiżjoni Nru S2 tat-12 ta’ Ġunju 2009 dwar il-Karta tal-Assigurazzjoni tas-Saħħa tal-Unjoni Ewropea (ĠU C 106, 24.4.2010, p. 26).
                           Id-dispożizzjonijiet tad-Deċiżjoni Nru S2 għandhom, għall-finijiet ta’ dan il-Ftehim, jinqraw bl-adattament li ġej:
                           Minkejja il-punt 3.3.2 tal-Anness għad-Deċiżjoni, l-Istati tal-EFTA għandhom xorta waħda l-possibbiltà li jdaħħlu l-istilel Ewropej fuq il-Karti tal-Assigurazzjoni tas-Saħħa tal-Unjoni Ewropea maħruġa minnhom.

                           8.3

                              32010 D 0424(10): Id-Deċiżjoni Nru S3 tat-12 ta’ Ġunju 2009 li tiddefinixxi l-benefiċċji koperti mill-Artikoli 19(1) u 27(1) tar-Regolament (KE) Nru 883/2004 tal-Parlament Ewropew u tal-Kunsill u l-Artikolu 25(A)(3) tar-Regolament (KE) Nru 987/2009 tal-Parlament Ewropew u tal-Kunsill (ĠU C 106, 24.4.2010, p. 40).

                           9.1

                              32010 D 0424(11): Id-Deċiżjoni Nru U1 tat-12 ta’ Ġunju 2009 rigward l-Artikolu 54(3) tar-Regolament (KE) Nru 987/2009 tal-Parlament Ewropew u tal-Kunsill dwar iż-żidiet fil-benefiċċji tal-qgħad għal membri dipendenti tal-familja (ĠU C 106, 24.4.2010, p. 42).

                           9.2

                              32010 D 0424(12): Id-Deċiżjoni Nru U2 tat-12 ta’ Ġunju 2009 dwar l-ambitu tal-Artikolu 65(2) tar-Regolament (KE) Nru 883/2004 tal-Parlament Ewropew u tal-Kunsill dwar id-dritt għall-benefiċċji tal-qgħad ta’ persuni qiegħda għal kollox minbarra ħaddiema transkonfinali li kienu residenti fit-territorju ta’ Stat Membru li mhuwiex l-Istat Membru kompetenti matul l-aħħar perjodu tal-impjieg tagħhom jew tax-xogħol għal rashom (ĠU C 106, 24.4.2010, p. 43).

                           9.3

                              32010 D 0424(13): Id-Deċiżjoni Nru U3 tat-12 ta’ Ġunju 2009 rigward l-ambitu tal-kunċett tal-‘qgħad parzjali’ li japplika għal persuni qiegħda msemmija fl-Artikolu 65(1) tar-Regolament (KE) Nru 883/2004 tal-Parlament Ewropew u tal-Kunsill (ĠU C 106, 24.4.2010, p. 45).

                     ATTI LI L-PARTIJIET KONTRAENTI GĦANDHOM JIEĦDU NOTA TAGĦHOM

                           10.1

                              32010 H 0424(01): Ir-Rakkomandazzjoni Nru P1 tat-12 ta’ Ġunju 2009 li tikkonċerna s-sentenza Gottardo, li skontha l-vantaġġi li jgawdu ċ-ċittadini nnifishom ta’ Stat partikolari skont konvenzjoni bilaterali dwar is-sigurtà soċjali ma’ pajjiż mhux membru jridu jingħataw ukoll lill-ħaddiema li huma ċittadini ta’ Stati Membri oħra (ĠU C 106, 24.4.2010, p. 47).

                           11.1

                              32010 H 0424(02): Ir-Rakkomandazzjoni Nru U1 tat-12 ta’ Ġunju 2009 dwar il-leġiżlazzjoni applikabbli għall-persuni qiegħda involuti f’attività professjonali jew kummerċjali part-time fi Stat Membru ieħor li mhuwiex l-Istat ta’ residenza (ĠU C 106, 24.4.2010, p. 49).

                           11.2

                              32010 H 0424(03): Ir-Rakkomandazzjoni Nru U2 tat-12 ta’ Ġunju 2009 dwar l-applikazzjoni tal-Artikolu 64(1)(a) tar-Regolament (KE) Nru 883/2004 tal-Parlament Ewropew u tal-Kunsill għal persuni qiegħda li jakkumpanjaw is-sieħeb/sieħba tagħhom li qed jieħdu sehem f’attività professjonali jew kummerċjali fi Stat Membru ieħor għajr l-Istat kompetenti (ĠU C 106, 24.4.2010, p. 51).

                     II.   IS-SALVAGWARDJA TAD-DRITTIJIET TAL-PENSJONI SUPPLIMENTARI

               ATTI MSEMMIJA

                           12.

                              398 L 0049: Id-Direttiva tal-Kunsill 98/49/KE tad-29 ta’ Ġunju 1998 dwar is-salvagwardjar tad-drittijiet ta’ pensjoni supplimentari ta’ persuni impjegati u li jaħdmu għal rashom li jiċċaqilqu fi ħdan il-Komunità (ĠU L 209, tal-25.7.1998, p. 46).”


title: Deċiżjoni tal-Kummissjoni (UE) 2016/2042 tal-1 ta' Settembru 2016 dwar l-iskema ta' għajnuna SA.38418 — 2014/C (ex 2014/N) li l-Ġermanja qed tippjana li timplimenta għall-finanzjament tal-produzzjoni u d-distribuzzjoni tal-films (notifikata bid-dokument C(2016) 5551) (Test b'rilevanza għaż-ŻEE )

text:
               22.11.2016

               MT

               Il-Ġurnal Uffiċjali tal-Unjoni Ewropea

               L 314/63

         DEĊIŻJONI TAL-KUMMISSJONI (UE) 2016/2042
   tal-1 ta' Settembru 2016
   dwar l-iskema ta' għajnuna SA.38418 — 2014/C (ex 2014/N) li l-Ġermanja qed tippjana li timplimenta għall-finanzjament tal-produzzjoni u d-distribuzzjoni tal-films

         (notifikata bid-dokument C(2016) 5551)

   (It-test bil-Ġermaniż biss huwa awtentiku)
   (Test b'rilevanza għaż-ŻEE)
   IL-KUMMISJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari s- subparagrafu 1 tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
   Wara li stiednet lill-partijiet interessati sabiex jissottomettu l-kummenti tagħhom skont id-dispożizzjonijiet ikkwotati hawn fuq (1) u wara li kkunsidrat il-kummenti tagħhom,
   Billi:
   1.   IL-PROĊEDURA

               (1)

               Permezz ta' ittra datata l-4 ta' Marzu 2014, il-Ġermanja nnotifikat lill-Kummissjoni bil-modifika tal-iskema ta' għajnuna dwar l-appoġġ tal-produzzjoni u tad-distribuzzjoni tal-films (Filmförderungsgesetz (“FFG”)). Hija pprovdiet lill-Kummissjoni b'aktar informazzjoni permezz tal-ittri datati s-17 ta' April 2014 u s-16 ta' Lulju 2014.

               (2)

               Permezz ta' ittra datata s-17 ta' Ottubru 2014, il-Kummissjoni għarrfet lill-Ġermanja li ddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-miżura.

               (3)

               Id-deċiżjoni tal-Kummissjoni li tibda l-proċedura (“id-deċiżjoni tal-ftuħ”) kienet ippubblikata f'Il-Ġurnal Uffiċjali tal-Unjoni Ewropea
                   (2). Il-Kummissjoni sejħet lill-partijiet interessati biex jissottomettu l-kummenti tagħhom.

               (4)

               Il-Ġermanja bagħtet osservazzjonijiet dwar id-deċiżjoni tal-ftuħ permezz tal-ittra datata l-11 ta' Diċembru 2014.

               (5)

               Il-Kummissjoni rċeviet kummenti dwar dan mill-partijiet interessati. Hija bagħtet dawn il-kummenti lill-Ġermanja, li ngħatat l-opportunità li tirreaġixxi; il-kummenti tal-Ġermanja waslu permezz ta' ittra datata l-5 ta' Marzu 2015.

         2.   DESKRIZZJONI DETTALJATA TAL-MIŻURA

   2.1.   Titolu, skema

               (6)

               Il-bażi ġuridika tal-iskema hija l-att dwar il-miżuri għall-promozzjoni taċ-Ċinema Ġermaniż fis-seba' verżjoni tiegħu (FFG in der Fassung des Siebten Änderungsgesetzes), li jispjega l-kundizzjonijiet għall-appoġġ awdjoviżiv mogħti mill-bord federali Ġermaniż għall-promozzjoni tal-films (Filmförderungsanstalt (“FFA”)). Hija ġiet approvata mill-Kummissjoni sal-31 ta' Diċembru 2016 permezz tad-deċiżjoni fil-każ SA.36753 tat-3 ta' Diċembru 2013. L-emenda proposta notifikata ta' dik l-iskema tikkonċerna l-finanzjament tas-servizzi tal-fornituri tal-video fuq talba mingħajr stabbiliment jew aġenzija fil-Ġermanja u t-taxxa fuqhom.

               (7)

               L-iskema federali eżistenti għall-finanzjament, tal-produzzjoni, id-distribuzzjoni u l-wiri tal-films hija ffinanzjata minn taxxa speċjali (“Sonderabgabe”) imposta fuq l-impriżi fl-industrija taċ-ċinema u tal-video u fis-settur tax-xandir. L-operaturi taċ-ċinema, il-fornituri ta' video u l-fornituri ta' video fuq talba jridu jħallsu taxxa obbligatorja lill-FFA fuq il-bażi tad-dħul li jagħmlu mill-użu ta' films. L-operaturi taċ-ċinema qed iħallsu taxxa fuq il-bażi tad-dħul mill-box office għal kull skrin. Il-fornituri ta' video u l-fornituri ta' video fuq talba qed iħallsu taxxa fuq il-bażi tal-fatturat annwali nett tagħhom, dment li dan ikun jaqbeż il-EUR 50 000 (3).

               (8)

               L-emenda għall-iskema sseħħ fl-isfond ta' żviluppi teknoloġiċi rapidi, b'mod partikolari fid-distribuzzjoni tal-films. Il-wiri ta' films fi djar privati qed isir dejjem aktar permezz ta' aċċess online minflok bil-kiri ta' portaturi fiżiċi. Is-sede prinċipali tal-fornitur tas-servizzi rilevanti — f'dan il-każ it-tqegħid għad-dispożizzjoni ta' films għall-wiri privat — qed isir anqas rilevanti biex jirnexxi l-iżvilupp ta' mudell kummerċjali. Minn post partikolari, fornitur jista' jipprovdi servizzi f'territorju ieħor mingħajr spejjeż sinifikanti ta' trasport jew spejjeż tal-preżenza fiżika. Ma hemm bżonn ta' ebda uffiċċju jew fergħa ta' uffiċċju rreġistrati sabiex jipprovdi servizzi fuq talba lill-konsumaturi fi Stat Membru fejn jingħata s-servizz. Il-miżura li l-Ġermanja biħsiebha timplimenta bl-emenda proposta tal-iskema federali tagħha tikkonċerna l-finanzjament tad-distribuzzjoni ta' films abbażi ta' video fuq talba. Sa issa, il-fornituri ta' servizzi ta' video fuq talba b'uffiċċju jew fergħa ta' uffiċċju rreġistrati fil-Ġermanja biss kienu intitolati li jakkwistaw sostenn. Fil-futur, il-fornituri ta' video fuq talba mingħajr stabbiliment jew aġenzija fil-Ġermanja ser ikunu jistgħu jibbenefikaw bl-istess mod għall-offerti tagħhom bl-Internet bil-lingwa Ġermaniża indirizzati lill-klijenti fil-Ġermanja.

               (9)

               Barra minn hekk, it-taqsima 66a(2) tal-FFG hija emendata f'dak li jirrigwarda s-sistema ta' finanzjament għall-iskema sabiex titqies din il-bidla u jkun żgurat li, bħala kumpens għall-intitolament tagħhom għall-għajnuna, id-distributuri ta' video fuq talba li jinsabu barra l-Ġermanja jkunu soġġetti għal taxxa. It-taxxa se tkun ibbażata fuq il-fatturat li jagħmlu bi prodotti possibilment megħjunin, jiġifieri b'offerti permezz sit elettroniku bil-lingwa Ġermaniża għall-klijenti fil-Ġermanja, u biss safejn dan il-fatturat ma jkunx soġġett għal taxxa paragunabbli għal appoġġ ċinematografiku fil-post fejn ikun stabbilit il-fornitur.

               (10)

               L-ewwel nett il-Ġermanja tiġġustifika din l-inklużjoni tad-distributuri ta' video fuq talba li jinsabu barra l-Ġermanja minħabba rata qawwija kumplessiva ta' tkabbir tas-sehem tal-video fuq talba fid-distribuzzjoni u fil-konsum tal-films, u t-tieni nett minħabba l-fenomenu riċenti li d-distributuri l-kbar ta' video fuq talba, li huma attivi f'livell internazzjonali, qed jagħżlu stabbiliment wieħed fl-Unjoni mnejn jistgħu jaqdu ħafna mill-Istati Membri jew kollha kemm huma. L-objettiv tal-estensjoni huwa li tibqa' konformi mas-sistema eżistenti u l-filosofija tal-FFG, jiġifieri li l-konsum tal-films fil-Ġermanja — bi kwalunkwe mezz portatur — jiżgura dħul f'fond tal-gvern, li jappoġġa lil diversi objettivi kulturali inklużi l-produzzjoni u d-distribuzzjoni tal-films.

               (11)

               Rigward l-użu tal-fondi ġġenerati mit-taxxa fuq il-fornituri ta' video domestiċi u barranin, 30 % ser ikunu allokati għall-appoġġ tad-distribuzzjoni tal-films b'video jew b'video fuq talba, u l-bqija, flimkien mal-kontribuzzjonijiet mis-swali taċ-ċinema u x-xandara, ser jikkontribwixxu għall-appoġġ tal-produzzjoni jew tad-distribuzzjoni tal-films permezz ta' kanali oħrajn. Dawn it-30 % allokati ser ikunu l-uniku sors ta' finanzjament għall-għajnuna għad-distribuzzjoni tal-videos.

               (12)

               Il-miżura notifikata hija ppjanata li tibda tapplika minn meta tapprovaha l-Kummissjoni sal-31 ta' Diċembru 2016. L-ammont annwali stmat ta' fondi disponibbli mir-rikavati tat-taxxa fuq il-provvista tal-video huwa ta' EUR 13-il miljun.

         2.2.   Il-preżenza ta' għajnuna

               (13)

               Kif ġie konkluż fid-deċiżjoni tal-ftuħ, il-miżura deskritta tikkostitwixxi għajnuna mill-Istat skont l-Artikolu 107(1) tat-Trattat. Skont l-Artikolu 107(1), l-għajnuna mogħtija minn Stat Membru jew permezz ta' riżorsi tal-Istat fi kwalunkwe forma, li twassal għal distorsjoni jew theddida ta' distorsjoni għall-kompetizzjoni billi tiffavorixxi lil ċerti impriżi jew lil ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern. Il-miżura deskritta tissodisfa l-kundizzjonijiet kumulattivi li jridu jiġu ssodisfati sabiex tikkwalifika bħala għajnuna. L-appoġġ għad-distribuzzjoni tal-films jingħata minn riżorsi tal-Istat, jagħti vantaġġ ekonomiku lill-impriżi, il-vantaġġ huwa selettiv, u kapaċi joħloq distorsjoni jew jhedded li joħloq distorsjoni fil-kompetizzjoni u l-kummerċ fis-suq intern.

               (14)

               Rigward ir-riżorsi tal-Istat, l-appoġġ previst mill-FFG jingħata minn fondi ffinanzjati mid-dħul minn diversi tariffi parafiskali imposti minn dak l-att. L-FFA, istituzzjoni inkorporata skont il-liġi pubblika, terġa' tqassam ir-rikavati minn dawn it-taxxi għall-produzzjoni u għad-distribuzzjoni tal-films. Għaldaqstant, dawn il-miżuri jinvolvu għajnuna mill-Istat u huma imputabbli lill-Istat.

               (15)

               Il-benefiċjarji tal-iskema — produtturi ta' films, kittieba ta' skripts, distributuri ta' films, operaturi tas-swali taċ-ċinema — iwettqu attivitajiet ekonomiċi u, għalhekk, jikkwalifikaw bħala impriżi. L-appoġġ mill-Istat jikkostitwixxi vantaġġ li ma kienux jirċievu f'kundizzjonijiet normali tas-suq. L-iskema hija selettiva wkoll peress li l-uniċi benefiċjarji tagħha huma impriżi involuti fil-produzzjoni, fid-distribuzzjoni u fil-wiri ta' films.

               (16)

               Is-suq għall-produzzjoni u għad-distribuzzjoni tal-films huwa internazzjonali. Il-benefiċjarji jikkompetu f'livell internazzjonali mal-produtturi u mad-distributuri fi Stati Membri oħrajn. Għaldaqstant, il-miżura li għandha l-għan tappoġġja l-produzzjoni, id-distribuzzjoni u l-promozzjoni tal-films taffettwa l-kompetizzjoni u l-kummerċ bejn l-Istati Membri u tikkwalifika bħala għajnuna mill-Istat skont l-Artikolu 107(1) tat-Trattat.

         2.3.   Ir-raġunijiet għall-bidu tal-proċedura

   2.3.1.   Il-kompatibbiltà tal-għajnuna emendata għad-distribuzzjoni ta' video fuq talba mal-Artikolu 107(3)(d) tat-Trattat

               (17)

               Il-miżura proposta — il-finanzjament tas-servizzi tal-fornituri ta' video fuq talba mingħajr stabbiliment jew aġenzija fil-Ġermanja u t-taxxa fuqhom — tikkostitwixxi emenda tal-iskema li l-Kummissjoni kienet approvat sal-31 ta' Diċembru 2016. Il-kriterji tal-valutazzjoni tal-għajnuna mill-Istat ma nbidlux mill-aħħar approvazzjoni tal-iskema u l-bidla proposta tikkonċerna biss l-għajnuna għad-distribuzzjoni ta' films permezz tal-video u t-taxxa fuq distributuri barranin ta' video fuq talba.

               (18)

               Rigward l-għajnuna għad-distribuzzjoni tal-films minn fornituri ta' video fuq talba per se, il-Kummissjoni diġà sabitha kompatibbli mal-Artikolu 107(3)(d) tat-Trattat (4). L-estensjoni tal-firxa ta' benefiċjarji possibbli għal kumpaniji stabbiliti xi mkien ieħor ma taffettwax b'mod negattiv il-valutazzjoni tal-kompatibbiltà skont dak l-Artikolu.

         2.3.2.   Il-ksur possibbli ta' dispożizzjonijiet oħrajn tal-liġi tal-Unjoni

               (19)

               Fl-analiżi tal-għajnuna mill-Istat il-Kummissjoni trid tinkludi l-konformità tal-finanzjament tal-miżura ta' għajnuna mar-regoli tal-liġi tal-Unjoni apparti r-regoli tal-kompetizzjoni jekk il-finanzjament jagħmel parti integrali minn miżura ta' għajnuna. Dan huwa l-każ jekk it-taxxa tkun ipotekata għall-finanzjament tal-għajnuna fis-sens li d-dħul mit-taxxa jkun neċessarjament allokat għall-finanzjament tal-għajnuna u jkollha impatt dirett fuq l-ammont tal-għajnuna (5). Jekk f'dan il-każ it-taxxa tidher li tmur kontra d-dispożizzjonijiet tat-Trattat, il-Kummissjoni ma tistax tiddikjara li l-għajnuna, li t-taxxa tifforma parti minnha, hija kompatibbli mas-suq intern (6).

               (20)

               L-iskema notifikata tistabbilixxi li 30 % tad-dħul mit-taxxa fuq il-fornituri ta' video jintużaw sabiex jiffinanzjaw l-appoġġ tad-distribuzzjoni tal-films b'video. Barra minn hekk, ma hemm ebda sors ieħor ta' finanzjament għal din it-tip ta' għajnuna. Dan jistabbilixxi rabta bejn il-finanzjament tad-distribuzzjoni ta' video u d-dħul mit-taxxa fuq din l-attività li minnha d-dħul mit-taxxi huwa l-uniku sors ta' finanzjament tagħha u għandha impatt dirett fuq l-ammont disponibbli għal din l-għajnuna. Għaldaqstant, it-taxxa hija ipotekata u hija neċessarja sabiex jiġi vverifikat li hija konformi ma' regoli oħrajn tal-liġi tal-Unjoni apparti r-regoli tal-kompetizzjoni.

               (21)

               Kif xieraq, irid jiġi vvaluat jekk l-estensjoni tat-taxxa għall-fornituri ta' video fuq talba li jinsabu barra l-Ġermanja hijiex kompatibbli mal-Artikolu 110 tat-Trattat, li skontu l-ebda Stat Membru ma għandu jimponi taxxa fuq il-prodotti ta' Stati Membri oħrajn li ma jimponix fuq prodotti domestiċi simili. Barra minn hekk, irid jiġi vvalutat jekk it-taxxa tistax tikser ir-regoli dwar il-ġurisdizzjoni fuq il-fornituri ta' video fuq talba stabbiliti fi Stati Membri oħrajn, kif stabbiliti mid-Direttiva 2010/13/UE tal-Parlament Ewropew u tal-Kunsill (7).

         2.3.2.1.   L-Artikolu 110 tat-Trattat

               (22)

               Taxxa tkun inkompatibbli mal-Artikolu 110 u, għaldaqstant, ipprojbita sakemm tkun tiddiskrimina kontra prodotti importati, jiġifieri sakemm l-appoġġ iffinanzjat minnha jkun itaffi b'mod sinifikanti l-piż imġarrab mill-prodott domestiku ntaxxat meta mqabbel mal-prodott importat (8).

               (23)

               Għaldaqstant, imposti parafiskali, bħal dawk imposti mill-iskema deskritta, jistgħu jmorru kontra l-Artikolu 110 tat-Trattat meta l-iskema tkun tibbenefika biss lil fornituri ta' servizzi nazzjonali jew tkun ta' benefiċċju akbar milli għall-kompetituri fi Stati Membri oħrajn. F'dan il-każ, sabiex ikunu kompatibbli mat-Trattat, is-servizzi importati ma jistgħux ikunu soġġetti għat-taxxa. Madankollu, jekk is-servizzi importati tal-fornituri ta' servizzi fi Stati Membri oħrajn, li huma soġġetti għat-taxxa, jistgħu jibbenefikaw mill-iskema bl-istess mod bħall-fornituri tas-servizzi domestiċi, dan ma jmurx kontra l-Artikolu 110 tat-Trattat.

               (24)

               Anki jekk, bħal f'dan il-każ, skema tipprovdi fir-regoli tagħha li l-fornituri barranin jistgħu jibbenefikaw ukoll mill-għajnuna b'mod mhux diskriminatorju, dan mhuwiex biżżejjed minnu nnifsu. Irid jiġi eskluż ukoll li l-kundizzjonijiet jiffavorixxu b'mod strutturali lill-operaturi domestiċi fil-prattika.

               (25)

               Il-Kummissjoni stiednet lill-Ġermanja u lill-partijiet interessati jagħtu kummenti u jipprovdu fatti rilevanti dwar il-konformità tal-iskema mal-Artikolu 110 tat-Trattat.

         2.3.2.2.   Id-Direttiva 2010/13/UE

               (26)

               Il-miżura notifikata timponi taxxa fuq il-fornituri ta' video fuq talba stabbiliti fi Stati Membri oħrajn fuq il-bażi tal-fatturat li jagħmlu bis-servizzi ta' video fuq talba fis-suq Ġermaniż. Din tqajjem il-kwistjoni ta' jekk id-Direttiva 2010/13/UE tapplikax għat-taxxa.

               (27)

               Skont l-Artikolu 13 tad-Direttiva 2010/13/UE, l-Istati Membri jridu jiżguraw li s-servizzi tal-media awdjoviżiva fuq talba pprovduti mill-fornituri ta' servizzi tal-media taħt il-ġurisdizzjoni tagħhom jippromwovu, meta prattikabbli u b'mezzi xierqa, il-produzzjoni tax-xogħlijiet Ewropej u l-aċċess għalihom. L-Artikolu 13 isemmi bħala eżempji tat-tali promozzjoni kontribuzzjonijiet finanzjarji għall-produzzjoni u għall-akkwiżizzjoni tad-drittijiet tax-xogħlijiet Ewropej, kif ukoll sehem mix-xogħlijiet Ewropej fil-katalogi tal-fornituri ta' servizzi fuq talba u l-iżgurar tal-prominenza tagħhom f'dawn il-katalogi. Skont il-Premessa 19 tagħha, id-Direttiva 2010/13/UE ma taffettwax ir-responsabbiltà tal-Istati Membri u tal-awtoritajiet tagħhom “fir-rigward tal-organizzazzjoni — inklużi s-sistemi ta' liċenzjar, awtorizzazzjoni amministrattiva jew tassazzjoni, l-iffinanzjar u l-kontenut ta' programmi.”

               (28)

               Huwa osservat li fi żmien id-dħul fis-seħħ tad-Direttiva 2010/13, servizzi fuq talba li fihom il-fornitur ta' servizz ma jkollu ebda stabbiliment fl-Istat Membru fejn jiġu riċevuti s-servizzi kienu għadhom fenomenu ta' importanza minuri. Madankollu, sal-lum is-sehem mis-suq tagħhom żdied b'mod sinifikanti. Fl-2014, is-suq tal-video fuq talba (VoD) fl-UE kien jiswa EUR 2,501 biljun, u dan jirrappreżenta żieda ta' 272 % mill-2010 'l hawn. Fil-Ġermanja, is-suq tal-VoD kien jiswa EUR 315,2 miljun fl-2014, li jirrappreżenta żieda ta' 172 % mill-2010 'l hawn (9).

               (29)

               Li kieku l-FFG kellha titqies bħala miżura li timplimenta l-Artikolu 13 tad-Direttiva 2010/13/UE, l-eżerċizzju tal-Ġermanja ta' ġurisdizzjoni fuq il-fornituri ta' video fuq talba stabbiliti fi Stati Membri oħrajn ikollu jiġi vvalutat fl-isfond tar-regoli dwar il-ġurisdizzjoni stabbiliti f'dik id-Direttiva. Skont l-Artikolu 2(1), (2)(a) u (3) tad-Direttiva 2010/13/UE, kull Stat Membru għandu l-ġurisdizzjoni li jirregola s-servizzi tal-media awdjoviżiva trażmessi mill-fornituri ta' servizzi tal-media li huma stabbiliti f'dak l-Istat Membru, skont ir-regoli speċifiċi stipulati hemm. Barra minn hekk, skont l-Artikolu 3(1) tad-Direttiva 2010/13/UE, “L-Istati Membri għandhom jiżguraw il-libertà tar-riċezzjoni u m'għandhomx jirrestrinġu fit-territorju tagħhom re-trasmissjonijiet ta' servizzi tal-media awdjoviżiva minn Stati Membri oħrajn għal raġunijiet li jaqgħu taħt l-oqsma kkoordinati minn din id-Direttiva.”

               (30)

               B'hekk, meta tkun tapplika d-Direttiva 2010/13/UE, huwa f'idejn l-Istat Membru fejn huwa stabbilit il-fornitur tas-servizz tal-media li jiżgura l-konformità mar-regoli applikabbli għas-servizzi tal-media awdjoviżiva taħt il-ġurisdizzjoni tiegħu. Għal servizzi tal-media awdjoviżiva fuq talba, ir-raġunijiet possibbli għad-deroga minn dan il-prinċipju huma ddikjarati b'mod eżawrijenti fl-Artikolu 3(4)(a) tad-Direttiva 2010/13/UE.

               (31)

               Għaldaqstant, il-Kummissjoni esprimiet dubji fid-deċiżjoni tal-ftuħ rigward il-kompatibbiltà mas-suq intern tal-emenda notifikata tal-miżura ta' għajnuna mill-Istat eżistenti, l-FFG. Dawn id-dubji rreferew b'mod partikolari għall-kompatibbiltà mad-Direttiva 2010/13/UE tal-għajnuna għad-distribuzzjoni tal-films li hija ffinanzjata minn fond li jinkludi imposti fuq il-fornituri ta' video fuq talba li jinsabu barra l-Ġermanja.

         3.   KUMMENTI MINGĦAND IL-PARTIJIET INTERESSATI

               (32)

               Daħlu kummenti mingħand 10 partijiet interessati. Dawn waslu mingħand ix-xandara pubbliċi Ġermaniżi ARD u ZDF, l-assoċjazzjoni tax-xandara kummerċjali Ġermaniżi (VPRT), il-Media Diġitali Ewropea (EDiMA), il-Verband Deutscher Kabelnetzbetreiber (ANGA), il-fond pubbliku għall-films Mitteldeutsche Medienförderung (MDM), is-Spitzenorganisation der Deutschen Filmwirtschaft (SPIO), li tirrappreżenta lill-membri fl-oqsma tal-produzzjoni, tat-teknika u tad-distribuzzjoni tal-films, l-operaturi tas-swali taċ-ċinema (AG Kino u HDF Kino), u l-assoċjazzjoni tal-produtturi tal-films Ġermaniżi (Produzentenallianz). Kontributur minnhom talab sabiex l-identità tiegħu tinżamm kunfidenzjali.

         3.1.   Dwar ksur possibbli tal-Artikolu 110 tat-Trattat

               (33)

               Minn naħa, il-kontributur li l-identità tiegħu nżammet kunfidenzjali (“Kumpanija X”), huwa mħasseb li nkiser l-Artikolu 110 tat-Trattat. Anki jekk l-iskema tipprovdi fir-regoli tagħha li l-fornituri barranin jistgħu jibbenefikaw ukoll mill-għajnuna b'mod mhux diskriminatorju, fil-prattika l-kundizzjonijiet ikunu jiffavorixxu b'mod strutturali lill-operaturi domestiċi.

               (34)

               Ikun hemm diskriminazzjoni għaliex, tal-inqas bħalissa, il-membri tal-bord li jiddeċiedi fuq is-sovvenzjonijiet kollha huma Ġermaniżi. L-allokazzjonitas-sovvenzjonijiet tkun diskrezzjonali u, għaldaqstant, il-fondi aktarx li jkunu allokati lil kumpaniji Ġermaniżi. Barra minn hekk, il-Kumpanija X tallega li l-fornituri mhux domestiċi joffru sehem ogħla ta' kontenut mhux domestiku, anki jekk ikun indirizzat lil udjenza Ġermaniża. B'hekk, ikollhom anqas films eliġibbli għall-għajnuna għad-distribuzzjoni, għaliex joffru anqas films Ġermaniżi. Barra minn hekk, il-fornituri barranin ta' VoD ikunu kkonfrontati b'ostakolu lingwistiku għaliex ir-regoli rilevanti huma disponibbli biss bil-Ġermaniż u l-applikazzjonijiet iridu jiġu ppreżentati bil-Ġermaniż.

               (35)

               Il-Kumpanija X tikkritika l-ammont baxx tal-għajnuna għal kull film għall-għajnuna għad-distribuzzjoni, u s-sehem kumplessivament baxx tad-distribuzzjoni tal-VoD f'dik it-tip ta' għajnuna meta mqabbla mal-bejgħ ta' video fuq DVD jew BluRay. Hija tikkritika ukoll il-fatt li t-taxxa hija imposta fuq il-fatturat mill-films kollha, indipendentement minn jekk ikunux adatti, bħala films Ġermaniżi jew Ewropej, għall-finanzjament tad-distribuzzjoni jew le. Finalment, il-fornituri domestiċi ta' VoD ikunu anqas affettwati mit-taxxa għaliex uħud minnhom ikunu operaturi tal-VoD u tat-TV jew tal-cable integrati vertikalment li jistgħu jibbenefikaw ukoll minn għajnuna għall-produzzjoni mingħand il-Fond Federali għall-Films alimentata minn fornituri ta' VoD.

               (36)

               Min-naħa l-oħra, ANGA, li tirrappreżenta wkoll lill-fornituri ta' VoD fil-Ġermanja, issib diskriminazzjoni fuq fornituri domestiċi għaliex huma soġġetti għal taxxa fuq l-offerta domestika tagħhom, filwaqt li l-kompetituri li mhumiex domestiċi li jikkompetu magħhom b'offerti mfasslin għall-istess suq mhumiex soġġetti għall-intaxxar fuq il-fatturat rilevanti sempliċiment għaliex jagħżlu li jistabbilixxu sede prinċipali barra l-pajjiż. SPIO, VPRT, Produzentenallianz u MDM jissuġġerixxu wkoll li t-taxxa ttemm id-diskriminazzjoni ta' fornituri domestiċi. Skont SPIO, il-parti l-kbira tal-fatturat minn VoD fil-Ġermanja hija ffurmata minn13-il impriża, li 6 minnhom huma stabbiliti barra l-pajjiż. Dawn iċ-ċifri għadhom ma jinkludux id-dħul riċenti fis-suq ta' fornitur ta' VoD prominenti mill-Istati Uniti li huwa stabbilit fin-Netherlands. Għal SPIO, l-element deċiżiv għall-intaxxar ma għandux ikun il-post fejn jinzerta li jkun stabbilit il-fornitur. Fl-era diġitali, fornitur ma għandux bżonn aktar minn sede prinċipali waħda fis-suq intern. Kwistjoni aktar rilevanti għall-intaxxar għandha tkun jekk il-fornitur jiksibx liċenzji tal-film għas-suq Ġermaniż biex jagħmel kummerċ hemmhekk mal-konsumaturi finali. SPIO tindika wkoll id-dejta miġbura minnha li turi li l-fornituri barranin ta' VoD għandhom fl-offerta tagħhom enfasi simili fuq il-produzzjonijiet Ġermaniżi bħall-fornituri domestiċi.

         3.2.   Dwar il-kompatibbiltà mad-Direttiva 2010/13/UE

               (37)

               Rigward id-Direttiva 2010/13/UE, il-Kumpanija X u EDiMA huma tal-fehma li l-miżura notifikata tikkostitwixxi miżura li tippromwovi l-aċċess għax-xogħlijiet Ewropej skont l-Artikolu 13(1) ta' dik id-Direttiva, bi ksur tal-prinċipju dwar il-pajjiż tal-oriġini.

               (38)

               Il-partijiet interessati l-oħrajn appoġġaw il-proposta Ġermaniża u kienu tal-fehma li t-taxxa ma tkunx tikkostitwixxi ksur tal-Artikolu 13(1) b'rabta mal-Artikoli 2 u 3 tad-Direttiva 2010/13/UE.

         4.   IL-KUMMENTI TAL-ĠERMANJA

               (39)

               Il-Ġermanja tosserva li, b'mod ġenerali, ikun fl-interess tal-Istati Membri kollha li ma titħalliex li ssir distorsjoni tal-kompetizzjoni għad-deċiżjonijiet dwar il-post ta' stabbiliment fis-settur tal-films minħabba l-fatt li l-kumpaniji jagħżlu fejn jistabbilixxu s-sede prinċipali tagħhom l-aktar għal raġunijiet marbutin mat-taxxa. L-esklużjoni ta' fornituri ta' VoD stabbiliti barra l-Ġermanja mmirati lejn klijentela Ġermaniża jkollha effett negattiv fuq il-finanzjament tax-xogħlijiet Ewropej.

         4.1.   Dwar ksur possibbli tal-Artikolu 110 tat-Trattat

               (40)

               Il-Ġermanja tikkonferma l-konvinzjoni tagħha li t-taxxa proposta fuq fornituri barranin ta' VoD, fil-prattika, ma tiffavorixxix lil operaturi domestiċi fuq dawk barranin. Is-suġġeriment tal-Kumpanija X li l-finanzjament ikun immirat lejn kumpaniji Ġermaniżi minħabba li l-bord li jalloka s-sovvenzjonijiet huwa kompost minn Ġermaniżi mhuwiex sostenibbli, skont il-Ġermanja. Il-kriterji għall-finanzjament mhumiex l-istabbiliment tal-applikant iżda l-kwalità kulturali u kreattiva tax-xogħlijiet awdjoviżivi eliġibbli għall-appoġġ tad-distribuzzjoni. Il-Ġermanja tagħraf b'mod espliċitu u tilqa' li l-fornituri barranin ta' VoD joffru għadd sinifikanti ta' films Ġermaniżi eliġibbli.

               (41)

               Lanqas ma huwa validu l-argument li l-fornituri mhux domestiċi joffru sehem ogħla ta' kontenut mhux domestiku u, għalhekk, ikollhom anqas films eliġibbli għall-għajnuna għad-distribuzzjoni, għad li t-taxxa hija imposta fuq il-fatturat mill-films kollha. L-ewwel nett, dan ma jfissirx diskriminazzjoni bejn fornituri domestiċi u barranin. Anki fornituri domestiċi b'offerta ta' films primarjament mhux eliġibbli jkunu jaffaċċjaw din is-sitwazzjoni. It-tieni, dan ma jkunx jikkostitwixxi diskriminazzjoni indiretta għaliex il-fornituri barranin fil-fatt joffru films li mhumiex anqas eliġibbli mill-kompetituri domestiċi tagħhom, iżda saħansitra aktar minnhom, kif turi d-dejta tal-Osservatorju Awdjoviżiv Ewropew iċċitata fil-Komunikazzjoni tal-Kummissjoni dwar il-film Ewropew fl-era diġitali (10).

               (42)

               Il-Ġermanja tiċħad ukoll l-argument li l-fornituri barranin ta' VoD ikunu ffaċċati b'ostakolu lingwistiku. It-taxxa hija indirizzata biss għal dawk il-fornituri li attivament iqiegħdu l-offerta tagħhom fis-suq bil-Ġermaniż fis-suq Ġermaniż; xorta waħda jridu jkunu midħla tal-leġiżlazzjoni rilevanti. Barra minn hekk, il-fond javża lill-applikanti bl-Ingliż ukoll, jekk ikun hemm bżonn.

               (43)

               Rigward l-allegat ammont baxx ta' għajnuna għal kull film u s-sehem b'mod ġenerali baxx ta' distribuzzjoni ta' VoD f'dik it-tip ta' għajnuna, il-Ġermanja hija tal-fehma li l-kundizzjonijiet tal-għajnuna għad-distribuzzjoni ma jkunux differenti għad-diversi forom ta' appoġġ tekniku. Ngħidu aħna, fl-ebda każ ma jkun possibbli li l-ispejjeż għall-ħolqien tal-infrastruttura teknika ġenerali għall-istampar jew l-applowdjar ta' films fuq id-diversi media ta' appoġġ ikunu eliġibbli għall-għajnuna. L-għajnuna hija orjentata lejn xogħol eliġibbli partikulari.

               (44)

               Finalment, rigward l-argument li l-fornituri domestiċi ta' VoD ikunu anqas affettwati mit-taxxa għaliex uħud minnhom ikunu operaturi ta' VoD u tat-TV jew tal-cable vertikalment integrati, il-Ġermanja tisħaq li, l-ewwel nett, uħud mill-fornituri biss huma integrati. It-tieni, dan l-argument ma jqisx il-fatt li l-fergħat tax-xandir ta' dawn il-kumpaniji jridu jikkontribwixxu għall-fond tal-films ukoll.

         4.2.   Dwar il-kompatibbiltà mad-Direttiva 2010/13/UE

               (45)

               Il-Ġermanja tiddikjara li t-taxxa ppjanata ma taqax fil-kamp ta' applikazzjoni tad-Direttiva 2010/13/UE. Għaldaqstant ma tikkostitwixxix ksur tal-Artikolu 13(1) b'rabta mal-Artikoli 2 u 3 ta' dik id-Direttiva. It-taxxa ma tistax titqies li hija miżura regolatorja b'effett fuq is-servizz tal-media, il-programmazzjoni u d-diffużjoni tiegħu. Il-finanzjament tal-films mhuwiex armonizzat fil-livell tal-Unjoni. L-intaxxar fil-post tal-konsum jew fid-destinazzjoni tas-servizz tal-media jsegwi wkoll il-loġika applikata għall-intaxxar tal-VAT fuq is-servizzi fl-Unjoni, kif applikabbli mill-1 ta' Jannar 2015.

               (46)

               Fid-dawl tal-fatt li s-sehem mis-suq tal-fornituri barranin ta' VoD qed jikber b'pass mgħaġġel, il-fornituri Ġermaniżi jkunu fi żvantaġġ kompetittiv jekk ikomplu jiġu ntaxxati filwaqt li l-kompetituri barranin fis-suq nazzjonali ma jkunux soġġetti għall-istess taxxa. Pereżempju, iTunes, li mhijiex stabbilita fil-Ġermanja, illum diġà tkun il-fornitur primarju ta' VoD ta' films Ġermaniżi.

         5.   VALUTAZZJONI TAL-MIŻURA

   5.1.   Il-preżenza ta' għajnuna

               (47)

               Kif ġie spjegat fil-premessi 13 sa 16 ta' din id-deċiżjoni, il-miżura deskritta tikkostitwixxi għajnuna mill-Istat skont l-Artikolu 107(1) tat-Trattat. L-appoġġ għad-distribuzzjoni tal-films jingħata minn riżorsi tal-Istat, jagħti vantaġġ ekonomiku lill-impriżi, il-vantaġġ huwa selettiv, u kapaċi joħloq distorsjoni jew jhedded li joħloq distorsjoni tal-kompetizzjoni u l-kummerċ fis-suq intern.

         5.2.   Il-kompatibbiltà tal-għajnuna emendata għad-distribuzzjoni ta' video fuq talba mal-Artikolu 107(3)(d) tat-Trattat

               (48)

               Il-miżura maħsuba — il-finanzjament tas-servizzi tal-fornituri ta' video fuq talba li ma għandhomx stabbiliment jew aġenzija fil-Ġermanja u t-taxxa fuqhom — tikkostitwixxi emenda tal-iskema li l-Kummissjoni kienet approvat sal-31 ta' Diċembru 2016. Il-kriterji ta' valutazzjoni ta' għajnuna mill-Istat ma nbidlux mill-aħħar approvazzjoni 'l hawn.

               (49)

               Rigward l-għajnuna għad-distribuzzjoni tal-films minn fornituri ta' video fuq talba per se, il-Kummissjoni diġà sabitha kompatibbli mal-Artikolu 107(3)(d) tat-Trattat (11). Għaldaqstant, fid-deċiżjoni tal-ftuħ diġà kkonkludiet li, minnha nfisha, l-estensjoni tal-firxa ta' benefiċjarji possibbli għal kumpaniji stabbiliti xi mkien ieħor ma taffettwax b'mod negattiv il-valutazzjoni tal-kompatibbiltà skont dan l-Artikolu.

         5.3.   Il-ksur possibbli ta' dispożizzjonijiet oħrajn tal-liġi tal-Unjoni

   5.3.1.   Il-kompatibbiltà mal-Artikolu 110 tat-Trattat

               (50)

               It-taxxa l-ġdida ma tiksirx l-Artikolu 110 tat-Trattat. Fil-prattika anki l-fornituri barranin ta' video fuq talba jistgħu jibbenefikaw mill-finanzjament. Kif spjegat il-Ġermanja, l-iskema tipprovdi għal mezzi effettivi sabiex il-fornituri barranin ta' VoD ikunu jistgħu japplikaw għall-għajnuna għad-distribuzzjoni bl-istess mod bħall-kompetituri tagħhom Ġermaniżi.

               (51)

               L-impriżi barranin jistgħu jsiru jafu b'din il-possibbiltà ta' finanzjament bl-istess mod bħall-impriżi li jinsabu fil-Ġermanja. Xorta waħda se jiġu informati b'mod individwali bil-fatt li jridu jikkontribwixxu għal fond li jagħti għajnuna għad-distribuzzjoni tal-films. Barra minn hekk, l-għajnuna tingħata biss wara li ssir applikazzjoni, u l-applikazzjonijiet tagħhom se jiġu ttrattati eżattament bħal dawk ta' kumpaniji Ġermaniżi. Il-bord tal-għażla huwa marbut li jivvaluta l-applikazzjoni b'mod esklussiv fuq il-bażi tal-kwalità kulturali tal-films li għalihom tintalab l-għajnuna. Għaldaqstant, is-sede prinċipali tad-distributur mhijiex fost il-kriterji li l-bord tal-għażla jista' japplika meta jieħu deċiżjoni.

               (52)

               Il-fornituri barranin ta' films bil-lingwa Ġermaniża jibbenefikaw b'mod indirett ukoll bl-istess mod bħall-kompetituri tagħhom Ġermaniżi mill-appoġġ għall-produzzjoni tal-films fil-Ġermanja. Dan l-appoġġ jiżgura provvista kostanti ta' films iffinanzjati mill-Ġermanja li l-fornituri barranin jistgħu jinkludu fl-offerta tagħhom. Dan huwa evidenzjat mill-fatt li l-katalogi tagħhom fihom sehem ta' films Ġermaniżi li jkun paragunabbli mal-katalogi tal-fornituri domestiċi.

               (53)

               Il-Kumpanija X argumentat li l-fornituri domestiċi ta' VoD ikunu anqas affettwati mit-taxxa għaliex uħud minnhom huma operaturi ta' VoD u tat-TV jew tal-cable integrati vertikalment li jistgħu jibbenefikaw minn għajnuna għall-produzzjoni wkoll. Dan l-argument ma jqisx li d-differenzazzjoni bejn l-impriżi integrati u mhux intergrati xejn ma għandha x'taqsam mas-sede prinċipali. Ikun hemm ukoll effetti differenti fost il-fornituri Ġermaniżi ta' TV u ta' VoD. Barra minn hekk, l-argument jinjora l-fatt li l-fornituri ta' VoD qed jipproduċu films eliġibbli għall-għajnuna wkoll.

         5.3.2.   Il-kompatibbiltà mad-Direttiva 2010/13/UE

               (54)

               Tqum il-kwistjoni dwar jekk it-taxxa kkonċernata, li fit-tifsila tagħha hija imposta fuq servizzi mmirati lejn udjenza fil-Ġermanja, taqax fil-kamp ta' applikazzjoni tad-Direttiva 2010/13. It-taxxa inkwistjoni tikkontribwixxi għal fond pubbliku, l-FFA, li jintuża għall-promozzjoni ta' diversi objettivi kulturali fis-settur awdjoviżiv. Mill-fondi ġġenerati mit-taxx, 30 % se jiġu allokati għall-appoġġ għad-distribuzzjoni tal-films b'video jew b'video fuq talba. Il-bqija, flimkien mal-kontribuzzjonijiet mis-swali taċ-ċinema u mix-xandara, se jikkontribwixxu b'mod aktar ġenerali għall-appoġġ għall-produzzjoni jew għad-distribuzzjoni tal-films permezz ta' kanali oħrajn.

               (55)

               L-Artikolu 13(1) tad-Direttiva 2010/13/UE huwa maħsub sabiex ikopri miżuri li huma marbutin mal-promozzjoni tax-xogħlijiet Ewropej minn servizzi tal-media awdjoviżiva fuq talba u jipprovdi li l-Istat Membru b'ġurisdizzjoni fuq il-fornitur tat-tali servizzi jiżgura dik il-promozzjoni. Dan jista' jsir pereżempju b'kontribuzzjoni finanzjarja li ssir mit-tali servizzi għall-produzzjoni ta' xogħlijiet Ewropej.

               (56)

               Il-fatt li t-taxxa kkunsidrata sservi sabiex tikkontribwixxi għall-finanzjament ta' korp pubbliku li, bħala kompitu wieħed fost l-oħrajn, għandu l-obbligu li jappoġġa l-produzzjoni u d-distribuzzjoni ta' xogħlijiet Ewropej, iqajjem dubji dwar jekk din tistax taqa' taħt l-Artikolu 13(1) tad-Direttiva 2010/13/UE. L-Artikolu 13(1) tad-Direttiva 2010/13/UE ma jispeċifikax jekk il-promozzjoni tax-xogħlijiet Ewropej tridx isseħħ mingħajr l-intervent tal-partijiet apparati l-fornitur ta' servizzi fuq talba nnifsu.

               (57)

               Barra minn hekk, l-applikazzjoni ta' taxxa bħal dik inkwistjoni għas-servizzi mmirati minn Stat Membru wieħed għas-suq fi Stat Membru ieħor tista' tqajjem il-kwistjoni ta' jekk it-tali taxxa tixħitx f'dubju l-prinċipju li l-Istat Membru fejn huwa stabbilit fornitur tas-servizz tal-media għandux ġurisdizzjoni fuq il-fornitur, kif stipulat fl-Artikolu 2(2)a tad-Direttiva 2010/13/UE.

               (58)

               Ġiet proposta emenda għad-Direttiva 2010/13/UE sabiex jiġi żgurat li d-Direttiva taħseb kif xieraq għall-iżviluppi tas-suq rigward is-servizzi tal-media awdjoviżiva, kemm lineari kif ukoll mhux lineari. Il-proposta għat-tali emenda ġiet adottata mill-Kummissjoni fil-25 ta' Mejju 2016 (12). Hija tiċċara li l-Istati Membri għandhom id-dritt li jitolbu lill-fornituri ta' servizzi tal-media awdjoviżiva fuq talba skont il-ġurisdizzjoni tagħhom biex jikkontribwixxu b'mod finanzjarju għall-produzzjoni ta' xogħlijiet Ewropej. L-emenda proposta tal-Artikolu 13 tiċċara b'mod partikolari li l-Istati Membri għandhom id-dritt li jitolbu lill-fornituri ta' servizzi tal-media awdjoviżiva fuq talba, immirati lejn udjenzi fit-territorji tagħhom, iżda stabbiliti fi Stati Membri oħrajn, biex jagħmlu kontribuzzjonijiet finanzjarji bħal dawn. F'dan il-każ, l-emenda proposta tipprevedi li l-kontribuzzjonijiet finanzjarji għandhom ikunu bbażati biss fuq id-dħul li jsir fl-Istat Membru fejn jingħata s-servizz. Jekk l-Istat Membru fejn huwa stabbilit il-fornitur jimponi kontribuzzjoni finanzjarja, għandu jqiskull kontribuzzjoni finanzjarja imposta mill-Istati Membri fejn jingħata s-servizz.

               (59)

               Il-Kummissjoni tqis it-test propost tal-Artikolu 13 tad-Direttiva 2010/13/UE bħala kjarifika ta' dak li diġà jista' jkun possibbli skont id-Direttiva li bħalissa hemm fis-seħħ. Dan l-artikolu, anki meta jkun applikat għall-fini ta' din id-Deċiżjoni, ma jistax jitqies li jattribwixxi kompetenza esklussiva lill-Istat Membru fejn huwa stabbilit il-fornitur għall-intaxxar tal-fornituri tas-servizzi tal-media fuq talba sabiex jikkontribwixxi għall-produzzjoni u għall-akkwiżizzjoni tad-drittijiet ta' xogħlijiet Ewropej jew għas-sehem u/jew għall-prominenza tax-xogħlijiet Ewropej fil-katalogu ta' programmi offruti mis-servizz tal-media awdjoviżiva fuq talba. Tabilħaqq, it-test tiegħu mhuwiex kategorizzat u mhuwiex riżervat. Barra minn hekk, l-intaxxar ta' fornituri tas-servizzi tal-media awdjoviżiva fuq talba huwa biss eżempju ta' miżuri li jistgħu jittieħdu mill-Istat Membru li għandu ġurisdizzjoni.

               (60)

               Interpretazzjoni li skont din il-prinċipju tal-pajjiż tal-oriġini, kif stabbilit fl-Artikolu 2(1) tad-Direttiva 2010/13/UE, japplika għal taxxa bħal dik inkwistjoni, twassal għal sitwazzjonijiet li fihom il-fornituri attivi fl-istess suq mhumiex soġġetti għall-istess obbligi. Fil-fatt, interpretazzjoni li tkun teħtieġ li Stat Membru jeżenta lill-fornituri ta' VoD li jimmiraw b'mod speċifiku lejn l-udjenza tiegħu iżda li jkunu stabbiliti fi Stat Membru ieħor minn kontribuzzjoni għall-promozzjoni ta' xogħlijiet Ewropej tkun tiddiskrimina kontra fornituri stabbiliti fl-eks Stat Membru li huma soġġetti għal taxxa, filwaqt li qed jikkompetu fl-istess suq.

               (61)

               Barra minn hekk, kemm tikber l-importanza tas-sehem mis-suq tal-fornitur transfruntier ta' videos fuq talba u, għaldaqstant, is-sinifikat ta' dan għall-kontribuzzjoni għall-fondi tal-films, kien għadu mhuwiex evidenti fid-data tad-dħul fis-seħħ tad-Direttiva 2010/13/UE, kif deskritt fil-premessa 28. Il-Kummissjoni tindika b'mod partikolari li l-miżura notifikata mill-Ġermanja tillimita b'mod espliċitu d-dħul soġġett għat-taxxa għad-dħul li jsir fl-Istat Membru fejn jingħata s-servizz, u biss safejn dan ma jkunx diġà soġġett għal kontribuzzjoni fl-Istat Membru ta' stabbiliment.

               (62)

               Konsegwentement, il-validità tal-applikazzjoni tat-taxxa għal ċerti fornituri ta' VoD li jipprovdu s-servizzi tagħhom minn postijiet barra l-Ġermanja mhijiex mixħuta f'dubju mid-Direttiva 2010/13/UE b'mod partikolari.

         6.   KONKLUŻJONI

               (63)

               Għaldaqstant, il-Kummissjoni tikkonkludi li l-emenda għall-iskema ta' għajnuna FFG li l-Ġermanja qed tippjana li timplimenta għall-finanzjament tad-distribuzzjoni tal-films minn fornituri ta' VoD hija kompatibbli mal-Artikoli 107(3)(d) u 110 tat-Trattat u li din ma tmurx kontra d-Direttiva 2010/13/UE.

         ADOTTAT DIN ID-DEĊIŻJONI:
   Artikolu 1
   Il-miżura li l-Ġermanja qed tippjana li timplimenta bil-Filmförderungsgesetz in der Fassung des Siebten Änderungsgesetzes hija kompatibbli mas-suq intern skont it-tifsira tal-Artikolu 107(3)(d) tat-Trattat dwar il-Funzjonament tal-Unjoni Ewropea.
   L-implimentazzjoni tal-miżura hija awtorizzata skont dan.
   Artikolu 2
   Din id-Deċiżjoni hija indirizzata lir-Repubblika Federali tal-Ġermanja.

      Magħmul fi Brussell, l-1 ta' Settembru 2016.

            Għall-Kummissjoni

         Margrethe VESTAGER

            Membru tal-Kummissjoni

      (1)  ĠU C 437, 5.12.2014, p. 57.

      (2)  Ara n-nota 1 f'qiegħ il-paġna

      (3)  It-taxxa għall-industrija tal-video tammonta għal 1,8 % fil-każ ta' fatturat li jasal sa EUR 30 miljun; għal 2,0 %għal fatturat ta' bejn EUR 30 miljun u EUR 60 miljun; għal 2,3 % fil-każ ta' fatturat li jaqbeż is-EUR 60 miljun.

      (4)  Id-Deċiżjoni tal-Kummissjoni tat-3 ta' Diċembru 2013 fil-każ tal-għajnuna mill-Istat SA.36753 — Il-Ġermanja, Filmförderungsgesetz, b'riferiment għall-paragrafi 80–95 tad-Deċiżjoni tal-Kummissjoni tal-10 ta' Diċembru 2008 fil-każ N 477/2008 — il-Ġermanja, L-Iskema għall-Appoġġ tal-Films Ġermaniżi,.

      (5)  Is-Sentenza f'Regie Networks, C-333/07, EU:C:2008:764, paragrafu 99; is-Sentenza tal-11 ta' Lulju 2014, DTS Distribuidora de Televisión Digital vs Il-Kummissjoni, T-533/10, Ġabra, Appell pendenti, EU:T:2014:629, paragrafu 51, u s-Sentenza f'Telefónica de España et Telefónica Móviles España vs Il-Kummissjoni, T-151/11, Ġabra, Appell pendenti EU:T:2014:631, paragrafu 101.

      (6)  Is-sentenzi f'DTS Distribuidora de Televisión Digital vs Il-Kummissjoni, in-nota 5 f'qiegħ il-paġna aktar 'il fuq, EU:T:2014:629, paragrafu 50, u f'Telefónica de España et Telefónica Móviles España vs Il-Kummissjoni, in-nota 5 f'qiegħ il-paġna aktar 'il fuq, EU:T:2014:631, paragrafu 100.

      (7)  Id-Direttiva 2010/13/UE tal-Parlament Ewropew u tal-Kunsill tal-10 ta' Marzu 2010 dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-midja awdjoviżiva (Direttiva dwar is-Servizzi tal-Midja Awdjoviżiva) (ĠU L 95, 15.4.2010, p. 1).

      (8)  Id-Deċiżjoni tal-Kummissjoni 2000/116/KE fil-Każ C-34/1997, Netherlands — imposti parafiskali għall-promozzjoni ta' pjanti ornamentali, ĠU L 34, 9.2.2000, p. 20, paragrafu 63.

      (9)  L-Osservatorju Awdjoviżiv Ewropew — Trends in Video-on-Demand revenues, p. 3-4, https://ec.europa.eu/digital-single-market/en/news/study-data-and-information-costs-and-benefits-audiovisual-media-service-directive-avmsd.

      (10)  (COM(2014) 272 final, paġni 4 u 5) “Fir-rigward tal-preżenza ta' films Ewropej, l-informazzjoni disponibbli turi li attur globali (preżenti f'26 pajjiż tal-UE) jipproponi, fi ħwienet nazzjonali ewlenin tal-UE, aktar blockbusters tal-UE u aktar rebbieħa tal-Premjazzjoni tal-Films Ewropej mill-fornituri nazzjonali tas-servizzi tal-VoD”.

      (11)  Ara n-nota 4 ta' qiegħ il-paġna.

      (12)  Proposta għal Direttiva tal-Parlament Ewropew u tal-Kunsill li temenda d-Direttiva 2010/13/UE dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva fid-dawl tar-realtajiet tas-suq li qed jinbidlu, COM/2016/0287 finali, http://eur-lex.europa.eu/legal-content/MT/TXT/HTML/?uri=CELEX:52016PC0287&from=MT